**REPUBLIKA HRVATSKA**



**MEĐIMURSKA ŽUPANIJA**

**OPĆINA OREHOVICA**

Čakovečka 9, 40322 Orehovica

MB 2542587 OIB 99677841113

tel. 040/635-275; fax: 040/636-039

e-mail: opcina-orehovica@ck.t-com.hr

Internet adresa: [www.orehovica.hr](http://www.orehovica.hr/)

Klasa: 021-05/16-01/03

Urbroj: 2109/22-02-16-14

Orehovica, 17.03.2016. godine

**Z A P I S N I K**

sa 16. sjednice Općinskog vijeća Općine Orehovica, održane 17.03.2016. godine u općinskoj vijećnici Općine Orehovica s početkom u 18.00 sati.

 Sjednicu je sazvao predsjednik Općinskog vijeća Općine Orehovica Branko Sušec pozivom klasa: 021-05/16-01/03, urbroj: 2109/22-02-16-1 od 11.03.2016. godine.

 Nazočni vijećnici: Erika Baranašić, Nikola Bukal, Franjo Gajnik, Tamara Hrelja, Silvo Kozjak, Mato Kalanjoš, Viktor Pintarić, Branko Sušec i Snježana Šafarić. Sjednici prisustvuje Općinski načelnik Franjo Bukal, zamjenik općinskog načelnika Željko Martinec, predsjednik VMO Orehovica Renato Plaftak, predsjednik VMO Podbrest Mario Lončarić te predsjednik VMO Vularija Dragutin Klobučarić. Osim vijećnika sjednici su nazočile službenice Jedinstvenog upravnog odjela Općine Orehovica Mirjana Sečan u svojstvu zapisničara, te Renata Božek.

Sjednicu je otvorio predsjedavajući Branko Sušec pozdravom svima nazočnima. Utvrdio je da sjednici prisustvuje 9 od 14 vijećnika, da postoji kvorum i da su sve odluke donijete na ovoj sjednici pravovaljane.

 Predsjedavajući je otvorio aktualni sat u trajanju od 45 minuta.

 Željko Martinec opisao je nedavne događaje u kojima je maloljetni Rom iz naselja Celje, učenik OŠ Orehovica, nasrnuo na njegovu suprugu u nekoliko navrata, a ista je primjetila da navedeni uznemirava i djevojčice koje se istim putem vraćaju iz škole. Moli za urgiranje. Franjo Bukal rekao je da je pitanje na mjestu, a da je odgovor težak. Rekao je kako smo posljednjih mjeseci postali svjedoci i žrtve vandalizma maloljetnika koji se iživljavaju na općinskoj i privatnoj imovini, te na ljudima. Podsjetio je na slučaj krađe prometnog znaka na mjestu na kojem se nakon toga dogodila prometna nesreća, pukom srećom bez ljudskih žrtava. Radi navedenog Općina Orehovica i on kao odgovorna osoba završili su pred prekršajnim sucem, gdje očito neće biti pozitivnog rješenja za Općinu zbog odgovornosti koju propisuje Zakon o sigurnosti prometa na cestama. Franjo Bukal je na održanom ročištu sutkinji predočio dokaze da se vandalizam nastavlja budući da su vandali uočeni kako okreću prometne znakove na LC 20037 i čupaju stupiće uz cestu. Franjo Bukal nadalje se osvrnuo na situaciju u Romskom naselju Orehovica. Rekao je da mu je žao što na sjednici nije njegov zamjenik iz reda pripadnika romske nacionalne manjine Nedeljko Marić koji je najprije na mnogobrojnim sastancima i dogovorima preuzeo dužnost popisa kućanstava koja se ponovno žele priključiti na sustav odvoza komunalnog otpada kantama uz otpis duga iz prijašnjih godina te dužnost popisa kućanstava sa psima i brojem pasa, te brojem pasa koje kućanstvo želi zadržati i brinuti se za njih u skladu sa pozitivnim pravnim propisima. Nedeljko Marić svoje je preuzete dužnosti odbio izvršiti, a iste je preuzeo Darko Balog, predsjednik Vijeća romske nacionalne manjine Općine Orehovica, uz svoj redovni rad kao zaposlenik u OŠ Orehovica.

 U aktualnom satu pitanja više nije bilo, te je isti završen u 18.17.

Predsjedavajući je prisutnima predložio dnevni red koji su vijećnici primili uz poziv za sjednicu.

***D N E V N I R E D***

1. Prihvaćanje zapisnika sa 15. sjednice Općinskog vijeća Općine Orehovica
2. Donošenje Odluke o prihvaćanju izvještaja o izvršenju proračuna za 2015. godinu
3. Donošenje Odluke o raspodjeli rezultata za 2015. godinu
4. Donošenje Odluke o rasporedu sredstava na žiro računu Općine Orehovica sa 31.12.2015. godine
5. Donošenje Odluke o prihvaćanju rezultata popisa inventurne komisije od 31.12.2015. godine
6. Donošenje Odluke o prihvaćanju Izvješća o izvršenju Programa održavanja komunalne infrastrukture za 2015. godinu
7. Donošenje Odluke o prihvaćanju Izvješća o izvršenju Programa gradnje uređaja i objekata komunalne infrastrukture za 2015. godinu
8. Donošenje Odluke o dopunama Odluke o komunalnoj naknadi Općine Orehovica
9. Donošenje Odluke o prihvaćanju II. Dodatka Sporazuma o osnivanju Javne vatrogasne postrojbe Čakovec
10. Donošenje Odluke o prihvaćanju Izvješća o provedbi Plana gospodarenja otpadom za 2015. godinu
11. Donošenje Odluke o prihvaćanju izvješća o radu društva GKP Čakom d.o.o. za 2015. godinu
12. Donošenje Odluke o prihvaćanju Izvješća o stanju zaštite od požara na području Općine Orehovica u 2015. godini
13. Donošenje Odluke o prihvaćanju izvješća o stanju provedbe Plana unaprjeđenja zaštite od požara na području Općine Orehovica za 2015. godinu
14. Donošenje Odluke o prihvaćanju financijskog izvješća i izvješća o radu za 2015. godinu i Plana rada i financijskog plana za 2016. godinu:
	1. Dobrovoljno vatrogasno društvo Orehovica,
	2. Dobrovoljno vatrogasno društvo Podbrest,
	3. Dobrovoljno vatrogasno društvo Vularija
15. Izvješća
	1. Izvješće načelnika Općine Orehovica za razdoblje od 17.12.2015. do 10.03.2016. godine
	2. Izvješće o oslobođenjima od plaćanja komunalnog doprinosa od 01.01.2015. do 31.12.2015. godine
16. Zamolbe
17. Marijan Čerjavić
18. Informacije
19. Stanje sigurnosti za prosinac 2015. godine, siječanj i veljaču 2016. godine
20. Razno

Materijali za točku 14. c predani su vijećnicima prije sjednice budući da je skupština DVDa Vularija održana 12.03.2016. godine. Također, dopuna materijala obavljena je u točci 16. a i 17 a.

Predsjedavajući je dao na glasovanje dnevni red kojeg su vijećnici zaprimili uz poziv na sjednicu.

 Dnevni red je jednoglasno usvojen.

**Ad.1. Prihvaćanje zapisnika sa 15. sjednice Općinskog vijeća Općine Orehovica**

 Predsjedavajući je prisutne pozvao na raspravu glede zapisnika sa 15. sjednice Općinskog vijeća održane 22.12.2015. godine.

 Zapisnik sa 15. sjednice Općinskog vijeća prihvaćen je jednoglasno.

**Ad.2. Donošenje Odluke o prihvaćanju izvještaja o izvršenju proračuna za 2015. godinu**

 Prijedlog odluke podnio je općinski načelnik Franjo Bukal.

 U obračunskom razdoblju I-XII mjesec 2015. godine ostvareni su ukupni prihodi/primici u iznosu od 4.778.238,22 kn što je 98,04% ostvarenja godišnjeg plana, odnosno 13 % manje ostvarenje u odnosu na promatrano obračunsko razdoblje u 2014. godini (5.485.066,00 kn). U istom proračunskom razdoblju 2014. godine Općina je od poreza na dohodak prihodovala 951.945,00 kune, dok je u 2015. prihodovala za 165.562,00 kuna više ili 1.117.507,00 kune. Razlog tome je stupanje na snagu novog Zakona o izmjenama i dopunama zakona o financiranju JLS kojim se udio općine u porezu na dohodak s 56% povećava na 88%. Međutim, sredinom mjeseca lipnja porezna uprava počela je izvršavati povrat poreza na dohodak po poreznoj prijavi, te su stoga u više navrata bile obustavljane uplate poreza na dohodak do namirenja sredstava povrata. Ta činjenica je cijelom drugom polovicom 2015. godine uvelike ograničavala Općinu Orehovica u daljnjim financijskim aktivnostima i podmirenju dospjelih financijskih obveza. Ukupan iznos povrata u 2015. godini prema podacima FINE iznosio je 425.527,59 kn. U istom razdoblju 2014. godine Općina je prihodovala pomoći iz proračuna u iznosu od 2.676.163 kn, dok je u 2015. godini prihodovala 1.885.336,50 kuna. Navedeno se odnosi na iznos 1/12 tekuće pomoći iz državnog proračuna koja se mjesečno prihoduje u iznosu od 27.838,00 kuna. Isto tako navedeni iznos tekućih pomoći je s danom 22.09.2015 u cijelosti isplaćen Općini Orehovica (335.056,00 kuna). Dana 01.10.2015 isplaćen je i drugi dio navedenih tekućih pomoći u iznosu od 325.555,00 kuna. Nadalje, Ministarstvo gospodarstva je na ime energetske obnove objekta NK Budućnost Podbrest sufinanciralo iznos od 72.944,00 kuna, a za provođenje programa predškole sufinancirani je iznos od 12.910,00 kn. Međimurska županija sufinancirala je izradu vitraja u crkvi u Podbrestu u iznosu od 42.787,00 kn, te 121.550,00 kn za pomoć za drva za ogrjev za socijalno ugrožena domaćinstva s područja Općine Orehovica. Ministarstvo kulture je sufinancirala dogradnju i adaptaciju Društvenog doma Vularija sa 280.000,00 kn. Istu građevinu sufinancirali su i Ministarstvo regionalnog razvoja sa 250.000,00 kn, Ministarstvo gospodarstva sa 87.199,00 kn, te Međimurska županija sa 200.000,00 kn. Sufinanciranje projektne dokumentacije za energetski učinkovitu javnu rasvjetu u Općini proveo je Fond za zaštitu okoliša i energetsku učinkovitost u ukupnom iznosu od 48.712,50 kn, Ministarstvo graditeljstva je sufinanciralo uređenje pješačkih staza na groblju Orehovica u iznosu od 90.000,00 kn, te izmjene i dopune prostornog plana općine u iznosu od 19.623,00 kn. Komunalni doprinosi su u istom razdoblju prošle godine naplaćeni u iznosu od 338.384,00 kn, dok je u istom razdoblju 2015. godine naplaćeno 242.448,00. Dinamika punjenja navedenih prihoda uvelike ovisi o dinamici izdavanja rješenja o izvedenom stanju u postupcima ozakonjenja nezakonito izgrađenih objekata pri nadležnim državnim službama, te se iz razdoblja u razdoblje mijenja. Komunalna naknada je u istom razdoblju prošle godine naplaćena u iznosu od 292.436,00 kn, dok je u istom razdoblju 2015. godine naplaćeno 311.669,00 kn. Za naplatu navedenih prihoda konstantno se vodi računa o naplati istih opominjući neplatiše što telefonski, što osobno, a najviše pismenim putem odašiljući opomene na kućne adrese.

 Sukladno točci IV. Okružnice o predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika jedinica lokalne i područne (regionalne) samouprave za razdoblje od 01.01.-30.06.2015. Ministarstvu financija je dana 01.09.2015. dostavljen popis u kojem je navedeno da Vijeće romske nacionalne manjine Općine Orehovica posluje preko svojeg računa. Sukladno navedenome u više navrata usmeno, a i pisano Vijeće romske nacionalne manjine je obaviješteno o obvezi sastavljanja financijskih izvještaja za razdoblje 01.09.-30.09.2015. Isto tako, predsjedniku VRNM predana je Okružnica o predaji financijskih izvještaja za razdoblje 01.01.-30.09.2015. od 28.09.2015. godine, te pročitana točka III iste. Nadalje, dana 26.01.2016. opetovano je navedeno Vijeće bilo zamoljeno da kompletne izvještaje za razdoblje 01.01.-31.12.2015. dostavi Općini Orehovica u zakonski propisanom roku, a kako bi Općina Orehovica dalje mogla provesti kontrolu i konsolidaciju istih. Dana 01.02.2016. Vijeće je izvještaje dostavilo Općini Orehovica, ali nakon provedene kontrole ustanovljene su greške u izvještajima, te takovi prikazani rashodi nisu iskazani u proračunu općine Orehovica po prirodnoj vrsti rashoda. U cijeloj 2015. godini Općina Orehovica nije imala prihoda od prodaje nefinancijske imovine.

 U obračunskom razdoblju I-XII mjesec 2015. godine ostvareni su ukupni rashodi u iznosu 4.651.542,11 kuna, što je 98.51% ovogodišnjeg plana, ili 83,91% promatranog obračunskoga razdoblja prošle godine. Rashodi za zaposlene iznose 513.742,00 kn, što je za 20,40% veći rashod nego u istom razdoblju prošle godine. Razlog tome je što je Hrvatski zavod za zapošljavanje u okviru mjere javnih radova 04.12.2014. odobrio zapošljavanje i sufinanciranje 4 djelatnika do 03.03.2015. , dok u istom razdoblju prošle godine takvoga zapošljavanja nije bilo. U 2015. godini od Hrvatskog zavoda za zapošljavanje za provođenje programa javnih radova dobivena su sredstva u ukupnom iznosu od 172.420,88 kn. Navedena sredstva utrošena su za zapošljavanje po navedenom programu do 12.10.2015. godine. Isto tako od Hrvatskog zavoda za zapošljavanje za plaćanje doprinosa za Stručno osposobljavanje bez zasnivanja radnog odnosa jedne djelatnice prihodovano je 11.842,92 kn, koji se troše mjesečno prema dospjelosti plaćanja doprinosa, a do 05/2016 godine. Neutrošena sredstva (žiro račun i blagajna ) na početku obračunskog razdoblja iznosila su 55.723,00 kune, a krajem obračunskog razdoblja iznose 60.176,13 kuna. Navedena stanja sredstava na početku i na kraju obračunskog razdoblja sadrže sredstva Hrvatskih voda d.d. za koje se ubire naknada za uređenje voda, a ne iskazuje se niti u prihodima, niti u rashodima proračuna. Stanje nepodmirenih obveza na početku godine iznosilo je 706.809,00 kuna, a na kraju obračunskog razdoblja iznosi 353.865,63 kune, od čega je 95.334,20 kuna zajmova kojima glavnice dolazi na naplatu, a nisu dospjele u ovom obračunskom razdoblju. Nadalje 177.556,54 kuna obveze prema Hrvatskim vodama koje se tiču nenaplaćenih prihoda od naknade za uređenje voda po odaslanim uplatnicama zajedno s komunalnom naknadom, i za tuđe prihode (legalizacija). Obveze za zaposlene iznose 24.849,10 kuna, obveze za kamate po kreditu 651,36 kuna, dok ostale obveze iznose 80.323,53 kuna. Tijekom izvještajnog razdoblja općina nije imala prihode od vlastite djelatnosti, jer nema ustrojenu takovu djelatnost. Općina nije davala nikakve zajmove.

 Franjo Bukal rekao je da je proračun sa prvom i jedinom izmjenom došao do svog optimalnog ostvarenja, odnosno prihodi su ostvareni 98,04% a rashodi 99,95%. Kada se je stvarao proračun za 2015. godinu pazilo se da isti bude i razvojni i socijalni kako bi se zadovoljile sve skupine naše zajednice. Općina je u 2015. godini ostvarila 3 kapitalna projekta, rekonstrukciju i dogradnju Društvenog doma u Vulariji ukupne vrijednosti 2.500.000,00 kn od početka radova 2013. godine te rekonstrukciju objekta NK Budućnosti u Podbrestu u svrhu poboljšanja energetske učinkovitosti vrijednosti 76.000,00 kn u 2015. godini, odnosno ukupno 200.000,00 kn. Također, izgrađena je staza te pročelje ograde na groblju u Orehovici vrijednosti 232.000,00 kuna. Za Društveni dom u Vulariji iznađena su sredstva za nabavu namještaja te je isti opremljen i spreman za korištenje. Veći priliv kapitalnih donacija ostvaren je u drugoj polovici godine budući da su prihvaćeni projekti Općine Orehovica sa rezervnih lista. Stanje žiro računa sa 31.12.2015. godine bilo je cca 60.000,00 kn, što je više nego godinu prije. Do tog datuma bile su plaćene sve izvedene aktivnosti. Glede izdvajanja za socijalu napomenuo je da neka sredstva Općina isplaćuje samostalno, a neka sredstva kao što su ona za ogrjev prema Zakonu o socijalnoj skrbi se samo prosljeđuju krajnjim korisnicima. Također, članovima Općinskog vijeća plaćene su sve naknade za sjednice. S tim u vezi predložio je prisutnima da se naknada od današnje sjednice isplati već drugi tjedan na račune članova Vijeća i da se ista skupe i uplate na račun Grada Vukovara za obnovu vodentornja. Branko Sušec podržao je prijedlog, te pozvao sve prisutne da, prema svojoj slobodnoj volji, uplate iznos od 100,00 kuna za ovu svrhu. Novac će se prikupiti u Općinskom uredu te će se zajednički uplatiti. Branko Sušec rekao je također da ga raduje činjenica da će u svibnju ove godine Općina Orehovica isplatiti kredit u Erste banci koji je uzela za izgradnju objekata Doma kulture u Podbrestu i sportsko-vatrogasnog objekta u Orehovici.

 Daljnje rasprave nije bilo.

 Predsjedavajući je dao prijedlog Odluke o prihvaćanju izvještaja o izvršenju proračuna za 2015. godinu na glasovanje.

Odluka o prihvaćanju izvještaja o izvršenju proračuna za 2015. godinu prihvaćena je jednoglasno.

**Ad.3. Donošenje Odluke o raspodjeli rezultata za 2015. godinu**

Prijedlog odluke podnosi Općinski načelnik Franjo Bukal.

 Ovom se Odlukom utvrđuje rezultat poslovanja, raspodjela rezultata poslovanja te način pokrića manjka prihoda utvrđenog Godišnjim izvještajem o izvršenju Proračuna Općine Orehovica za 2015. godinu u iznosu od 25.393,73 kuna, koji se sastoji od prenesenog manjka prihoda i primitaka iz prethodnih godina u iznosu od 152.088,84 kuna i viška prihoda i primitaka ostvarenog u 2015. godini u iznosu od 126.695,11 kuna. Stanja na osnovnim računima podskupine 922 koja su iskazana u godišnjim financijskim izvještajima za 2015. godinu, na dan 31. prosinca 2015. godine utvrđena su kako slijedi:

Broj računa Naziv računa Stanje 31.12.2015.

92211 Višak prihoda poslovanja 6.072.873,39

92213 Višak primitaka od financijske imovine 407.419,91

92222 Manjak prihoda od nefinancijske imovine -6.117.200,45

92223 Manjak primitaka od financijske imovine -388.486,58

Manjak prihoda i primitaka za prijenos u sljedeće razdoblje -25.393,73

Ostvarenim viškom prihoda poslovanja na računu 92211 – Višak prihoda poslovanja u iznosu od 6.072.873,39 kuna i ostvarenim viškom primitaka od financijske imovine na računu 92213 - Višak primitaka od financijske imovine u iznosu od 407.419,91 kuna, pokrit će se dio manjka prihoda od nefinancijske imovine na računu 92222 - Manjak prihoda od nefinancijske imovine u iznosu od 6.117.200,45. te manjak primitaka od financijske imovine u iznosu od 388.486,58 kn slijedom čega ukupan manjak prihoda i primitaka za prijenos u sljedeće razdoblje iznosi 25.393,73 kuna. Preneseni manjak u iznosu od 25.393,73 kuna pokrit će se iz prihoda poslovanja tekuće godine, a planirat će se Prvim izmjenama i dopunama Proračuna Općine Orehovica za 2016. godinu.

 Rasprave nije bilo.

 Predsjedavajući je dao prijedlog Odluke o raspodjeli rezultata za 2015. godinu na glasovanje.

Odluka o raspodjeli rezultata za 2015. godinu prihvaćena je jednoglasno.

**Ad.4. Donošenje Odluke o rasporedu sredstava na žiro računu Općine Orehovica sa 31.12.2015. godine**

 Prijedlog odluke podnosi Općinski načelnik Franjo Bukal.

 Sredstva na žiro-računima Općine Orehovica sa 31.12.2015. godine iznose **60.176,13 kuna**. Navedena sredstva rasporediti će se :

|  |  |  |
| --- | --- | --- |
| 1. | Naknada za uređenje voda – novac na žiro-računu | 5.246,53 kuna |
| 2. | Neutrošena sredstva dobivena za pomoć za drva  | 7.125,00 kuna |
| 3.4. | Neutrošena sredstva dobivena za vitraje za crkvu u PodbrestuAdaptacija objekta NK Budućnost Podbrest - dio |  26.987,00 kuna20.817,60 kuna |

 Rasprave nije bilo.

Predsjedavajući je dao prijedlog Odluke o rasporedu sredstava na žiro računu Općine Orehovica sa 31.12.2015. godine na glasovanje.

Odluka o rasporedu sredstava na žiro računu Općine Orehovica sa 31.12.2015. godine prihvaćena je jednoglasno.

**Ad.5. Donošenje Odluke o prihvaćanju rezultata popisa inventurne komisije od 31.12.2015. godine**

 Prijedlog odluke podnosi Općinski načelnik Franjo Bukal.

 Predloženo je da se prihvate nalazi inventurne komisije sa popisa inventure za 2015 godinu. Inventurom je obuhvaćen popis imovine, obveza i potraživanja, stanje blagajne i žiro-računa sa 31.12.2015. godine. Franjo Bukal rekao je da se komisija potrudila detaljno obaviti svoj posao. Nije zadovoljan po pitanju naplate komunalne i grobne naknade koja dugovanja dosežu iznos od cca 350.000,00 kn što zasigurno nije korektno prema onima koji redovito plaćaju svoje obveze. Neplatiše se oglušuju na opomene koje im se redovno šalju. Također, zabilježeni su slučajevi gdje nositelj kućanstva nema ni otvoren račun u banci, kako bi izbjegao ovrhu koja je poslana banci, odnosno FINI.

 Daljnje rasprave nije bilo.

 Predsjedavajući je dao prijedlog Odluke o prihvaćanju rezultata popisa inventurne komisije od 31.12.2015. godine na glasovanje.

Odluka o prihvaćanju rezultata popisa inventurne komisije od 31.12.2015. godine prihvaćena je jednoglasno.

**Ad.6. Donošenje Odluke o prihvaćanju Izvješća o izvršenju Programa održavanja komunalne infrastrukture za 2015. godinu**

 Prijedlog odluke podnosi Općinski načelnik Franjo Bukal.

 Održavanje komunalne infrastrukture na području Općine Orehovica u 2015. godini obuhvatilo je:

1. **Održavanje groblja – Orehovica i Podbrest**

Za ove radove sredstva se osiguravaju iz grobne naknade, i ostalih prihoda od groblja.

U 2015. godini izvršeno je sljedeće:

1. Odvoz komunalnog otpada sa groblja Orehovica i Podbrest planirana su sredstva u iznosu od 28.000,00 kn, dok je izvršeno 25.863,03 kn ili 92,37%
2. Rušenje i preseljenje 3 grobna mjesta planirano je utrošiti 14.250,00 kn i isto je toliko sredstava utrošeno (100%)

Odvoz otpada klasičnim kontejnerom za II. zonu iznosi 355,93 kn (groblje Orehovica), a za III. zonu (groblje Podbrest) 405,00 kuna, zbrinjavanje komunalnog i miješanog otpada na odlagalištu Totovec po toni iznos i 403,75 kn, naknada JLS na čijem se području nalazi građevina namijenjena za zbrinjavanje otpada – Odlagalište Totovec po toni 121,12 kn, investicije u zaštitu okoliša po toni 120,31 kn, usluga prijevoza lampaša po satu 200,00 kuna, te preuzimanje i otprema plastike (lampaši) po kilogramu 0,35 kn.

Dinamika odvoza podređena je potrebama i napunjenosti posuda za otpad.

1. **Održavanje javnih površina, čišćenje snijega, održavanje deponije smeća i javne rasvjete**

Za ove radove sredstva su osiguravana iz komunalne naknade, i ostalih prihoda iz proračuna Općine Orehovica kako slijedi:

|  |  |  |  |  |
| --- | --- | --- | --- | --- |
| **Opis poslova** | **Planirani iznos (kn)** | **Izvršeni iznos** | **Index** | **Izvor financiranja** |
| 1. Čišćenje snijega | 73.650,00 | 58.650,00 | 79.63% | Komunalna naknada |
| 2. Košnja trave na bivšim deponijama smeća | 6.545,00 | 6.545,00 | 100,00% | Komunalna naknada, ostali prihodi općinskoga proračuna |
| 3. Uređenje javne površine oko spomenika branitelju u Podbrestu | 18.600,00 | 18.599,83 | 100,00% | Komunalna naknada, ostali prihodi općinskoga proračuna |
| 4. Uređenje javne površine uz Društveni dom u Orehovici | 19.472,00 | 19.471,88 | 100,00% | Komunalna naknada, ostali prihodi općinskoga proračuna |
| 4. Uređenje javne površine – romsko naselje | 11.047,00 | 11.046,25 | 99.99% | Komunalna naknada, ostali prihodi općinskoga proračuna |
| 4. Održavanje javne rasvjete | 7.500,00 | 5.041,30 | 67.22% | Komunalna naknada, ostali prihodi općinskoga proračuna |
| 1. 5. Održavanje postrojenja i opreme – strojevi za uređenje javnih površina
 | 57.584,00 | 57.583,58 | 100,00% | Komunalna naknada i ostali prihodi iz općinskoga proračuna |
| 6. Hortikulturno uređenje naselja | 4.855,00 | 4.854,00 | 100,00% | Komunalna naknada, ostali prihodi općinskoga proračuna |

Usluga čišćenja snijega u zimskom periodu planirana je u iznosu od 73.650,00 kuna, a temelji se na procjenjenoj prosječnoj količini padalina u zimskom periodu i na cijenama kako slijedi:

|  |  |  |
| --- | --- | --- |
| **Red. br.** | **VRSTA VOZILA ILI STROJA(sa vozačem ili strojarem)** | **Cijena za 1 (jedan) sat efektivnog rada Kn** |
| 1. | Radno vozilo – UNIMOG U600 + ralica | 370,00 kn + PDV/ 1 h |
| 2. | Radno vozilo – UNIMOG U600 + ralica + rasipač | 400,00 kn + PDV/ 1 h |
| 3. | Radni stroj TRAKTOR FENDT 306 + utovarivač 2m3 | 320,00 kn + PDV/ 1h  |
| 4. | Radno vozilo UNIMOG U600 + rasipač | 90,00 kn + PDV/ 1 km |

 Franjo Bukal rekao je kako je evidentirano da je Općina Orehovica za uslugu održavanja javne rasvjete utrošila manje u razdoblju dok navedenu uslugu obavlja Kabel-mont d.o.o., nego dok je istu obavljala Elektra. Također, najavio je da će Općina poslati Elektri zahtjev za izdvajanje opreme za uključivanje javne rasvjete iz trafostanica kako bi izvođač mogao nesmetano obavljati popravak javne rasvjete.

 Daljnje rasprave nije bilo.

 Predsjedavajući je dao prijedlog Odluke o prihvaćanju Izvješća o izvršenju Programa održavanja komunalne infrastrukture za 2015. godinu na glasovanje.

Odluka o prihvaćanju Izvješća o izvršenju Programa održavanja komunalne infrastrukture za 2015. godinu prihvaćena je jednoglasno.

**Ad.7. Donošenje Odluke o prihvaćanju Izvješća o izvršenju Programa gradnje uređaja i objekata komunalne infrastrukture za 2015. godinu**

 Prijedlog odluke podnosi Općinski načelnik Franjo Bukal.

Ovim izvješćem određuje se opseg izvršenja izgradnje objekata i uređaja komunalne infrastrukture na području Općine Orehovica u 2015. godini za:

1. Građenje objekata i uređaja komunalne infrastrukture za

1. nerazvrstane ceste,
2. javne površine,
3. groblja,
4. javnu rasvjetu,

2. Komunalne vodne građevine

3. Gradnja građevina za gospodarenje otpadom.

**1.NERAZVRSTANE CESTE I JAVNE POVRŠINE**

**1.1 Javna rasvjeta**

Planirana sredstva u iznosu od ukupno 90.525,00 kn izvršena su u 100,00 %-tnom iznosu tj. 90.525,00 kn.

Izvor financiranja: komunalni doprinos i kapitalne pomoći iz državnoga proračuna – Fond za zaštitu okoliša i energetsku učinkovitost

**1.2 Uređenje groblja**

Planirana su sredstva u iznosu od 232.050,00 kn, te su ista izvršena u iznosu od 232.049,99 kn (100%).

Izvori financiranja: grobna naknada, ostali prihodi od groblja, komunalna naknada, Ministarstvo graditeljstva, te ostali prihodi proračuna Općine Orehovica.

**2. KOMUNALNE VODNE GRAĐEVINE**

Gradnja komunalnih vodnih građevina 2015. godini nije planirana.

**3. GRAĐEVINE ZA GOSPODARENJE KOMUNALNIM OTPADOM**

Gradnja građevina za gospodarenje komunalnim otpadom u 2015. godini nije planirana.

 Rasprave nije bilo.

 Predsjedavajući je dao prijedlog Odluke o prihvaćanju Izvješća o izvršenju Programa gradnje uređaja i objekata komunalne infrastrukture za 2015. godinu na glasovanje.

 Odluka o prihvaćanju Izvješća o izvršenju Programa gradnje uređaja i objekata komunalne infrastrukture za 2015. godinu prihvaćena je jednoglasno.

.

**Ad.8. Donošenje Odluke o dopunama Odluke o komunalnoj naknadi Općine Orehovica**

 Prijedlog odluke podnosi Općinski načelnik Franjo Bukal.

 U prijedlogu dopune Odluke o komunalnoj naknadi Općine Orehovica ("Službeni glasnik Međimurske županije" broj 28/10, 7/14 i 4/15) predlaže se uvođenje 3 nova koeficijenta namjene nekretnina (Kn):

|  |  |
| --- | --- |
| Poslovni prostor – trgovina u kojem se djelatnost ne obavlja više od 6 mjeseci u kalendarskoj godini | 1,00 |
| Poslovni prostor – ugostiteljstvo u kojem se djelatnost ne obavlja više od 6 mjeseci u kalendarskoj godini | 1,00 |
| Prostori za ostale uslužne djelatnosti u kojem se djelatnost ne obavlja više od 6 mjeseci u kalendarskoj godini | 1,00 |

 Razlog istome je sve veći broj poslovnih prostora na području Općine koji ostaju prazni radi prestanka obavljanja djelatnosti. Kako u tom slučaju poslovni prostor ne predstavlja izvor dohotka za vlasnika, ovom mjerom želi se pomoći istima u situaciji u kojoj su ostali bez prihoda, a plaćanje komunalne naknade po koeficijentu koji vrijedi i za poslovni prostor koji je u funkciji dodatno bi ih opteretilo.

 Rasprave nije bilo.

 Predsjedavajući je dao prijedlog Odluke o dopunama Odluke o komunalnoj naknadi Općine Orehovica na glasovanje.

 Odluka o dopunama Odluke o komunalnoj naknadi Općine Orehovica prihvaćena je jednoglasno.

**Ad.9. Donošenje Odluke o prihvaćanju II. Dodatka Sporazuma o osnivanju Javne vatrogasne postrojbe Čakovec**

 Prijedlog odluke podnosi Općinski načelnik Franjo Bukal.

 U propisanim rokovima 07.01.2014. godine Grad Prelog obavijestio je suosnivače JVP Čakovec da izlazi iz Sporazuma o osnivanju JVP Čakovec. 06.10.2014. godine JVP Čakovec uputila je poziv svim osnivačima da se očituju žele li preuzeti proporcionalni dio osnivačkih prava Grada Preloga. Općina Orehovica 21.10.2014. godine očitovala se da je zainteresirana za preuzimanje proporcionalnog dijela osnivačkih prava. Prema Dodatku II Sporazuma o osnivanju Općini Orehovica bi umjesto dosadašnjih 2,52 % osnivačkih prava pripalo 2,74%, te umjesto dosadašnjih 0,85% učešća u porezu na dohodak 0,91%. Kako u Općini i dalje nema zaposlenih profesionalnih vatrogasaca niti pak je koji DVD adekvatno opremljen za obavljanje funkcije središnjeg društva, predlaže da Općina Orehovica prihvati Dodatak II. Sporazumu o osnivanju JVP Čakovec

 Rasprave nije bilo.

Predsjedavajući je dao prijedlog Odluke o prihvaćanju II. Dodatka Sporazuma o osnivanju Javne vatrogasne postrojbe Čakovec na glasovanje.

 Odluka o prihvaćanju II. Dodatka Sporazuma o osnivanju Javne vatrogasne postrojbe Čakovec prihvaćena je jednoglasno.

**Ad.10. Donošenje Odluke o prihvaćanju Izvješća o provedbi Plana gospodarenja otpadom za 2015. godinu**

 Prijedlog odluke podnosi Općinski načelnik Franjo Bukal temeljem članka 20. st. 1. Zakona o održivom gospodarenju otpadom („Narodne novine“ broj 94/13).

 Plan gospodarenja otpadom Općine Orehovica usvojilo je Općinsko vijeće na svojoj 15. sjednici održanoj 26.03.2008. (“Službeni glasnik Međimurske županije” 21/08).

Planom su propisani:

1. Ciljevi Plana gospodarenja otpadom

2. Načela Plana gospodarenja otpadom

3. Mjere za provođenje načela i ciljeva Plana gospodarenja otpadom

4. Izbjegavanja i smanjivanja količine komunalnog otpada

5. Odvojeno skupljanje, skladištenje i prijevoz komunalnog otpada

6. Mjere za upravljanje i nadzor odlagališta za komunalni otpad

7. Popis otpadom onečišćenog okoliša i neuređenih odlagališta

8. Redoslijed aktivnosti sanacije neuređenih odlagališta i otpadom onečišćenog okoliša

9. Izvori i visina potrebnih sredstava za provedbu sanacije.

**Mjere za provođenje načela i ciljeva Plana gospodarenja otpadom**

Osnovne mjere sustavnog provođenje ciljeva i načela Plana gospodarenja su:

1. izbjegavanje i smanjivanje količine komunalnog otpada,

2. odvojeno skupljanje, skladištenje i prijevoz komunalnog otpada.

Povjeravanjem obavljanja komunalne djelatnosti održavanja čistoće i odlaganja komunalnog otpada GKP Čakom d.o.o. na području Općine Orehovica organizirano je odvojeno skupljanje i prijevoz komunalnog otpada na deponiju komunalnog otpada. Kroz odvojeno skupljanje i organizirani odvoz smanjuje se količina otpada, budući da se selektirani

otpad nadalje koristi kao sekundarna i obnovljiva sirovina.

19.11.2014. godine općinski načelnik Općine Orehovica, temeljem odluke Općinskog vijeća Općine Orehovica o stjecanju poslovnog udjela društva GKP „Čakom“ d.o.o., klasa:, 021-05/14-01/05, urbroj: 2109/22-01-14-7 od 16.06.2014. („Službeni glasnik Međimurske županije“ broj 7/14) potpisao je 19.11.2014. Ugovor o prodaji i prijenosu poslovnih udjela društva GKP Čakom d.o.o., čime je Općina Orehovica stekla 1% udjela u GKP Čakom d.o.o. te više ne postoji pravna osnova za provedbu ugovora o povjeravanju obavljanja komunalne djelatnosti.

**Mjere za upravljanje i nadzor odlagališta za komunalni otpad**

Prostornim planom Općine Orehovica nije predviđeno odlagalište otpada na području Općine Orehovica za potrebe zbrinjavanja komunalnog otpada, već se otpad deponira na centralnoj deponiji u Totovcu.

Općinsko vijeće Općine Orehovica 18.08.2012. donijelo je Odluku o potpisivanju sporazuma o preuzimanju otpada s Regionalnim centrom za gospodarenje otpadom sjeverozapadne Hrvatske Piškornica d.o.o., M. Gupca 12, Koprivnički Ivanec, OIB 47917187348, sukladno Mjerama za upravljanje i nadzor odlagališta za komunalni otpad. Sporazumom se Piškornica d.o.o. obvezuje preuzeti sav komunalni otpad s područja Općine Orehovica, otpad koji nastaje čišćenjem javnih površina, otpad sličan otpadu u kućanstvu koji nastaje u gospodarstvu, ustanovama i uslužnim djelatnostima, a koji po količini ne premašuje uobičajene vrijednosti i uobičajeni način predaje, neopasni proizvodni otpad tj. otpad koji nastaje u proizvodnim procesima u gospodarstvu, ustanovama i uslužnim djelatnostima a koji se po količinama, sastavu i svojstvima razlikuje od komunalnog otpada.

**Redoslijed aktivnosti sanacije neuređenih odlagališta i otpadom onečišćenog okoliša te održavanja saniranih divljih odlagališta otpada**

**1. Sanirano odlagalište komunalnog otpada Jacine**

Sanacija je dovršena 2010. godine. Osim redovnog održavanja površine od cca 27.000 m2 malčiranjem o trošku Općine, krajem 2013. godine Općina je provela pošumljavanje deponije sa 13.300 sadnica autohtonih sorti drveća (hrast lužnjak 4.600, poljski jasen 1.900, crna joha 2.800, crni orah 2.000, divlja trešnja 1.000 i obični grab 1.000). Vrijednost projekta iznosi 86.817,00 kn od čega je Ministarstvo regionalnog razvoja i fondova EU financiralo 74.000,00 kn, a Općina Orehovica 12.817,00 kn. Radove je izvela tvrtka Cedrus forest d.o.o. iz Čakovca. Deponija je u vlasništvu Republike Hrvatske.

**2. Sanirano odlagalište komunalnog otpada Prosišće**

Deponija se nalazi jugozapadno od Vularije, sanirana je na 2011. godine. Deponija je ograđena i zaključana. Na deponiji se provodi redovno održavanje travnate površine od cca 7.000 m2 malčiranjem o trošku Općine. Deponija je u vlasništvu Republike Hrvatske.

**3. Sanirana deponija u Romskom naselju u Orehovici**

Početkom 2012. godine započela je izgradnja komunalne infrastrukture (prometnice, vodovodna i niskonaponska električna mreža) koja se financira iz programa IPA 2008. Projekt potpore Romima, u vrijednosti od 905.000,00 €. Prilikom iskopa u siječnju 2012. godine na trasi infrastrukture naišlo se na odloženi otpad. Nadležna osoba Fonda za zaštitu okoliša i energetsku učinkovitost pristupila je očevidu i sačinila zapisnik, no tijekom radova na trasi otkrivane su sve veće količine zatrpanog otpada. Na dijelu trase buduće prometnice skinut je površinski sloj i otpad je smješten uz trasu prometnice. Uz makadamski put iz Romskog naselja u smjeru naselja Orehovice također je pronađen komunalni otpad izmiješan s građevinskim otpadom

Tvrtka GeoTop d.o.o. izradila je Geodetski elaborat snimanja odlagališta otpada u Romskom naselju Orehovica (ožujak, 2012.) s detaljnom snimkom lokacija otpada i poprečnim profilima radi utvrđivanja količina odloženog otpada. Za potrebe sufinanciranja troškova sanacije odlagališta u Romskom naselju odlagališta izrađen je Plan sanacije s prijedlogom sanacije i procijenjenim troškovima sanacije. Kako bi se u što kraćem roku saniralo divlje odlagalište i nastavilo s izgradnjom komunalne infrastrukture provedeno je geodetsko snimanje odlagališta unutar Romskog naselja, proračunate su količine, te je izrađen Plan sanacije s ciljem ishođenja financijskih sredstava putem FZOEU. Geodetski elaborat snimanja odlagališta s proračunom količina otpada u Romskom naselju izradila je tvrtka GeoTop d.o.o. Prilikom snimanja terena utvrđeno je da je otpad po sastavu komunalni, odnosno frakcije komunalnog otpada, izmiješan sa zemljom, građevinski otpad te lešine životinja. Na lokaciji buduće prometnice u prošlosti se nalazio rukavac rijeke Drave koje je izgradnjom naselja zatrpavan otpadom i postepeno je izravnan s okolnim terenom. Za što točniji izračun količina otpada na nekoliko je mjesta strojno izveden iskop i snimljena debljina odloženog otpada. Po snimanju terena proračunate su količine otpada na temelju poprečnih profila, te obujam odloženog otpada na lokaciji nekadašnjeg rukavca iznosi 2.530 m3. Na dijelu prometnice gdje su započeli radovi izgradnje otpad je izmješten i odložen uz trasu prometnice; obujam je proračunat metodom prizmi i iznosi 1.527 m3. Sveukupne količine odloženog otpada na trasi prometnice iznose 4.057 m3. Na katastarskoj čestici 1544/1 koja se proteže uz makadamski put koji vodi iz romskog naselja u smjeru naselja Orehovica odložen je komunalni otpad izmiješan s manjom količinom građevinskog otpada. Površina odlagališta uz put iznosi 3.049 m2, uz procijenjenu debljinu otpada od 1 m, obujam otpada u odlagalištu uz put iznosio bi 3.049 m3. Prema Geodetskom elaboratu obujam odloženog otpada unutar Romskog naselja iznosio bi 7.106 m3. Krajem 2012. Općina Orehovica provela je postupak javne nabave za radove na sanaciji deponiji čija je vrijednost Planom sanacije procijenjena na 1.607.292,50 kn s PDV-om. Najpovoljniji ponuđač, Zajednica ponuditelja GKP Čakom d.o.o. i ZAO Mišić ponudila je radove vrijednosti 1.405.400,15 kn s PDV-om.

Radovi na sanaciji započeli su 21.07.2014. godine i dovršeni su 10.09.2014. godine predajom okončane situacije izvođača sanacije. Ukupna vrijednost izvedenih radova iznosi 1.372.877,07 kn. U svrhu zatvaranja financijske konstrukcije sanacije deponije Općina Orehovica osigurala je sufinanciranje iz sljedećih izvora:

1. Ured za ljudska prava i prava nacionalnih manjina - 140.000,00 kn 2013. godine i 141.080,03 kn 2014. godine
2. Fond za zaštitu okoliša i energetsku učinkovitost – 823.726,25 kn
3. Međimurska županija – 210.000,00 kn
4. Općina Orehovica – 58.070,79 kn

Sanirana površina je zasijana travom.

**Podaci o količinama i vrstama otpada skupljenog na području Općine Orehovica u 2015. godini:**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Područje s kojeg je otpad | Ključni broj otpada | Naziv otpada | 2007. | 2008. | 2009. | 2010. | 2011. | 2012. | 2013. | 2014 | 2015 |
|   |   |   | (t) | (t) | (t) | (t) | (t) | (t) | (t) | (t) | (t) |
| OREHOVICA | 20 03 01 | miješani komunalni otpad | 239,92 | 298,74 | 321 | 321,12 | 317,31 | 313,73 | 320,68 | 267,67 | 246,32 |
|   | 20 02 01 | biorazgradivi otpad | 0 | 8,55 | 12,82 | 13,23 | 3,96 | 4,51 | 1,08 | 11,33 | 6,65 |
|   | 20 03 07 | glomazni otpad | 6,58 | 19,33 | 18,86 | 16,47 | 13,84 | 16,32 | 14,86 | 18,36 | 19,06 |
|   | 15 01 01 | ambalaža od papira i kartona  | 44 | 18,1 | 22,79 | 23,02 | 16,67 | 16,59 | 16,28 | 18,24 | 17,84 |
|   | 15 01 02 | ambalaža od plastike  | 33 | 7,725 | 15,35 | 21,03 | 19,94 | 21,84 | 20,43 | 21,48 | 23,33 |
|   | 15 01 04 | ambalaža od metala  | 7 | 0,24 | 2,97 | 1,39 | 2,28 | 1,67 | 1,5 | 1,16 | 1,92 |
|   | 15 01 05 | višeslojna (kompozitna) ambalaža | 1,8 | 2,66 | 2,96 | 2,98 | 2,98 | 2,92 | 2,32 | 1,76 | 2,09 |
|   | 15 01 07 | staklena ambalaža | 7,5 | 1,725 | 6,32 | 8,19 | 6,95 | 5,94 | 6,29 | 6,87 | 6,98 |
|  | **Ukupno:** | 339,8 | 357,07 | 403,07 | 407,43 | 383,93 | 383,52 | 383,44 | **346,87** | **324,19** |

 Franjo Bukal svome izvješću dodao je 11.03.2016. godine kao član Upravnog odbora Udruge općina u Republici Hrvatskoj bio primljen na razgovor kod ministra zaštite okoliša i prirode Slavena Dobrovića. Raspravljalo se o trenutnim zakonskim okvirima zaštite okoliša i gospodarenja otpadom te su donijeti zaključci da je hitno potrebno iste izmjeniti, budući da su općinama nametnute obaveze zbrinjavanja otpada na način da se ne razlikuju lokalne jedinice prema svojim specifičnostima kao što su broj stanovnika, ruralno područje i slično. Zbog navedenih zaključaka Općina Orehovica u ovom je trenutku zastala sa izradom Plana gospodarenja otpadom za razdoblje 2016. – 2022. godine dok se ne donesu izmjene zakona koji nalaže predviđanje prikupljenih količina otpada, uvođenje smeđih kanti za biorazgradivi otpad te rigorozno kažnjavanje jedinica koje ne ispune očekivane kvote. Načelnik je ministra upozorio na apsurdnu situaciju u kojoj zakon nalaže otvaranje reciklažnog dvorišta u svakoj općini, čak i u onima koja koriste mobilno reciklažno dvorište kao Općina Orehovica, zapošljavanje ljudi na istima koji će u ovoj sredini imati realno posla dva dana u tjednu, te na obvezu uvođenja smeđih kanti u ruralno području u kojem stanovništvo sav bio otpad kompostira u svojim vrtovima. Franjo Bukal opet je pozvao sve da sve lampaše koje odnesu na groblje nakon izgaranja pokupe i zbrinu u kućnom otpadu, budući da već ionako plaćaju odvoz sortiranog otpada, na koji način se može uštedjeti na zbrinjavanju otpada sa groblja kako bi se ta sredstva mogla usmjeriti na investicije na grobljima. I Franjo Bukal i Branko Sušec izrazili su svoje sumnje u friziranje podataka o odlagalištu u Piškornici, o čemu je već godinama prije upozoravao Saša Avirović iz GKP Čakom-a.

 Daljnje rasprave nije bilo.

 Predsjedavajući je dao prijedlog Odluke o prihvaćanju Izvješća o provedbi Plana gospodarenja otpadom za 2015. godinu na glasovanje.

 Odluka o prihvaćanju Izvješća o provedbi Plana gospodarenja otpadom za 2015. godinu prihvaćena je jednoglasno.

**Ad.11. Donošenje Odluke o prihvaćanju izvješća o radu društva GKP Čakom d.o.o. za 2015. godinu**

 Prijedlog odluke podnosi Općinski načelnik Franjo Bukal.

 GKP Čakom d.o.o. je Općini Orehovica, kao svom suosnivaču, dostavio Izvješće o svom radu u 2015. godini. Franjo Bukal osvrnuo se na dostavljene podatke te podsjetio na situaciju u Romskom naselju Orehovica. Nakon što su bile povučene kante te se odvoz obavljao putem vreća koje su korisnici sami kupovali, uočeno je da se sve više otpada odvozi u šume i jarke. Stoga je dogovoren otpis duga te uspostava ponovnog odvoza za 25,00 kn mjesečno, a interes za ovu inicijativu iskazalo je cca 80 od 130 kućanstava u Romskom naselju što je apsolutno neprihvatljivo. Također je rekao kako se GKP Čakom d.o.o. nalazi u težoj poziciji od Prekoma d.o.o. budući da Prekom ne pokriva nijedno romsko naselje.

 Daljnje rasprave nije bilo.

Predsjedavajući je dao prijedlog Odluke o prihvaćanju izvješća o radu društva GKP Čakom d.o.o. za 2015. godinu na glasovanje.

 Odluka o prihvaćanju izvješća o radu društva GKP Čakom d.o.o. za 2015. godinu prihvaćena je jednoglasno.

**Ad. 12. Donošenje Odluke o prihvaćanju Izvješća o stanju zaštite od požara na području Općine Orehovica u 2015. godini**

 Prijedlog odluke podnosi Općinski načelnik Franjo Bukal na temelju čl. 13. st.8. Zakona o zaštiti od požara („Narodne novine“ broj 92/10).

 Protupožarna zaštita temeljem članka 134. Ustava Republike Hrvatske („Narodne novine“ broj 41/01) predana je u nadležnost jedinica lokalne samouprave. Jedinice lokalne i područne samouprave organiziraju zaštitu od požara na svom području kao javnu službu te skrbe o stanju zaštite od požara sukladno odredbama članka 19. Zakona o zaštiti od požara („Narodne novine“ broj 92/10), općim aktima i drugim odlukama, kao i priznatim pravilima tehničke prakse. Odgovorne osobe za provođenje zaštite od požara na svom području jesu gradonačelnici, odnosno načelnici. Obveza je jedinice lokalne samouprave da jednom godišnje razmatraju izvješće o stanju zaštite od požara i usklade svoje Procjene i Planove zaštite od požara.

 Općinsko vijeće Općine Orehovica donijelo je i usvojilo Procjenu i Plan ugroženosti od požara i tehnoloških eksplozija za područje Općine Orehovica („Službeni glasnik Međimurske županije“ broj 22/11). Općinsko je vijeće na svojoj 13. sjednici održanoj 02.09.2015. godine donijelo Odluku o usklađenju Plana zaštite od požara za Općinu Orehovica za 2015. godinu.

 Izradom Procjene ugroženosti od požara te izradom Plana zaštite od požara Općine Orehovica proizlazi JVP Čakovec kao središnja postrojba koja izvršava intervencije (zaprima pozive, izlazi na intervencije, prenosi daljnje obavijesti). JVP Čakovec ima 16 osnivača: Grad Čakovec, Grad Prelog te Općina Nedelišće, Mala Subotica, Sveti Juraj na Bregu, Podturen, Belica Domašinec, Selnica, Šenkovec, Gornji Mihaljevec, Orehovica, Pribislavec, Strahoninec, Vratišinec i Dekanovec.

 Nositelj zaštite od požara na području Općine Orehovica je JVP Čakovec koja je u Procjenama i Planu zaštite od požara središnja postrojba s područjem odgovornosti koje se proteže na sve jedinice lokalne samouprave koje su joj osnivači.

 Općina Orehovica smještena je u južnom dijelu Međimurske županije. Općina graniči sa gradovima Čakovec i Prelog i Općinom Mala Subotica. Uz rijeku Dravu, odnosno na prostoru Dravskog porječja općinska granica ujedno je i županijska granica prema Varaždinskoj županiji. Ukupna površina Općine iznosi 21,32 km2.

**1. OPERATIVNO-PREVENTIVNA DJELOVANJA**

 Operativno i preventivno djelovanje je u tijesnoj i neraskidivoj vezi, posebice kada se uzme u obzir da svaki veći incident (požar, tehnička intervencija) neminovno nosi financijske i druge troškove, a pomnom analizom može se doći do saznanja da su uložena novčana sredstva u preventivu i operativu samo jedan mali dio vrijednosti u odnosu na štete koje nastaju štetnim događajem.

 Operativno preventivna djelovanja podrazumijevaju sve one aktivnosti koje dobrovoljna

društva (DVD) i profesionalne postrojbe (JVP) moraju ispunjavati sukladno Zakonu o vatrogastvu

i Zakonu o zaštiti od požara, Procjeni i planu zaštite od požara jedinica lokalne samouprave,

Zakonu o udrugama (za DVD), Zakona o ustanovama (JVP) te ostalih podzakonskih akata, s

ciljem da bi svoju operativno preventivnu spremnost zadržali na nivou koji se propisuje.

 U 2015. godini dobrovoljna vatrogasna društva na području Općine Orehovica zabilježila su ukupno 7 intervencija, od čega DVD Orehovica 5, DVD Podbrest 1 i DVD Vularija 1. JVP Čakovec na području Općine u 2015. godini zabilježila je 12 intervencija.

 Tijekom cijele godine putem javnih glasila promican je značaj zaštite od požara i vatrogastva, te su se održavale javne vježbe u suradnji JVP i DVD-a te vatrogasnom zajednicom Belica-Mala Subotica-Orehovica. DVD Podbrest u svibnju 2015. godine organizirao je posjet Područnoj školi u Podbrestu kako bi učenici razgledali vozila i opremu. JVP Čakovec je tradicionalno u mjesecu svibnju omogućio predškolskoj i školskoj djeci posjet postrojbi i razgledavanje vozila i opreme.

 U izvještajnoj godini JVP Čakovec sudjelovao je na ukupno 6 natjecanja, DVD Orehovica na nijednom, DVD Podbrest na 4 te DVD Vularija na 11 natjecanja od čega su bili domaćini 1 jednog natjecanja.

DVD Podbrest sudjelovao je na javnoj vježbi u Svetom Križu na Benziskoj postaji Petrol.

 Sva dobrovoljna vatrogasna društva obavila su ophodnje u predžetvenoj i žetvenoj sezoni u skladu sa Planom zaštite od požara u predžetvenoj i žetvenoj sezoni Općine Orehovica za 2015. godini, te su o istome izvjestili općinskog načelnika.

**2. ŠKOLOVANJE VATROGASACA**

 Zaposlenici JVP Čakovec tijekom godine obavljali su osposobljavanje članova dobrovoljnih vatrogasnih društava za razna zvanja u organizaciji Vatrogasne zajednice Međimurske županije. Također, pružali su pomoć školskim ustanovama, poduzećima i drugima iz područja vatrogastva i zaštite od požara, a također su obilazili one radne organizacije i ustanove u kojima je povećana požarna opasnost.

 DVD Orehovica provelo je kontinuirano osposobljavanje i uvježbavanje članova putem teorijske nastave i praktičnih vježbi.

 U DVD Podbrest obavljena je obuka za stjecanje zvanja vatrogasnog dočasnika 1. klase za tri člana.

 DVD Vularija provelo je kontinuirano osposobljavanje i uvježbavanje članova putem teorijske nastave i praktičnih vježbi.

**3. NABAVA VOZILA I OPREME**

 Pravilnik o minimumu opreme i sredstava za rad određenih vatrogasnih postrojbi dobrovoljnih vatrogasnih društava („Narodne novine“ broj 91/02) propisuje se oprema i vozila za javne vatrogasne postrojbe i dobrovoljna vatrogasna društva.

 JVP Čakovec u izvještajnoj godini nabavio je 38 komada vatrogasnih kaciga, 6 komada tlačnih cijevi fi 52/15 m, 2 komada tlačnih cijevi fi 75/20 m, 1 teleskopski trodijelni cilindar, 1 kosilicu, 1 komplet podvodne komunikacije sa slušalicama, 1 projektor sa nosačem, 1 konferencijski stol, 8 masivnih kreveta sa podnicom, 1 profesionalnu perilicu rublja, 2 pile, 1 sabljastu pilu, 1 aku kutnu brusilicu, 1 vijčani kompresor, 1 stazu-traku za trčanje, 10 kompozitnih boca za dišni zrak, 3 zaštitne hlače za rukovanje motornom pilom, 15 prijenosnih vatrogasnih svjetiljki u S izvedbi, 70 majica kratkih rukava, 40 svečanih plavih vatrogasnih košulja, 36 vatrogasnih odijela, 40 vatrogasnih radnih kapa, 40 vatrogasnih kravata i 36 vatrogasnih radnih pulovera.

 DVD Orehovica nabavio je donacijom Općine Orehovica aluminijske trodjelne ljestve.

 DVD Podbrest u izvještajnoj godini nije nabavljao opremu.

 DVD Vularija u 2015. donacijom Općine Orehovica dopunio je opremu sa 1 hidrantskim nastavkom i 1 svjetiljkom-bljeskalicom.

 **4. IZGRADNJA TE ODRŽAVANJE PROSTORA DOBROVLJNIH VATROGASNIH DRUŠTAVA**

DVD Orehovica raspolaže novim prostorom u sportsko-vatrogasnom objektu u Orehovici, N. Tesle 25 u kojem se nalazi garaža za vozila, sanitarni čvor, ured i dvorana za sastanke. Sredstva za održavanje, pokriće troškova energenata i osiguranja prostora osigurava Općina Orehovica u svome proračunu.

DVD Podbrest raspolaže novim prostorom u Podbrestu, S. Vojvode 20 u kojem se nalazi garaža za vozila, sanitarni čvor, ured i dva ureda. Sredstva za održavanje, pokriće troškova energenata i osiguranja prostora osigurava Općina Orehovica u svome proračunu.

DVD Vularija na raspolaganju ima dva prostora u Vulariji. U Ulici Zrinskih nalazi se vatrogasni poligon sa spremištem sagrađenim 2010. godine. Općina Orehovica u 2013. o svome je trošku legalizirala objekt budući da je izgrađen bez valjane dozvole o gradnji. Također, na jesen 2013. započelo se sa rekonstrukcijom i dogradnjom Društvenog doma i vatrogasnog spremišta kako bi se zadovoljile prostorne i organizacijske potrebe DVDa Vularija. Radovi su dovršeni krajem 2015. godine, a DVDu Vularija na korištenje su predana dva vatrogasna spremišta sa uredskim prostorijama na katu objekta.

**5. RAD S MLADIMA UDRUGAMA I SURADNJA S INTERVENTNIM SLUŽBAMA**

Preventivni rad u zaštiti od požara vatrogasne postrojbe provode u radu s građanima i kroz rad

sa mladeži. Vatrogasne zajednice i postrojbe nastoje stvarati odgovorne članove zajednice u kojoj

živimo i ujedno kvalitetne vatrogasce. Svako dobrovoljno vatrogasno društvo svjesno je da bez kontinuiranog rada s mladeži dolazi do zastoja u radu i pada kvalitete rada unutar samog društva. Kroz rad s mladeži ujedno povećava se i nivo preventive stanovništva.

Suradnja između dobrovoljnih društava i JVPa Čakovec je kontinuirana i postojana.

**6. FINANCIRANJE ZAŠTITE OD POŽARA**

Općina Orehovica izdvojila je za zaštitu od požara u 2015. godini iznos od 52.307,76 kuna te za JVP Čakovec decentralizirana sredstva u iznosu od 12.750,00 kn.

 Rasprave nije bilo.

 Predsjedavajući je dao prijedlog Odluke o prihvaćanju Izvješća o stanju zaštite od požara na području Općine Orehovica u 2015. godini na glasovanje.

 Odluka o prihvaćanju Izvješća o stanju zaštite od požara na području Općine Orehovica u 2015. godini prihvaćena je jednoglasno.

**Ad.13. Donošenje Odluke o prihvaćanju izvješća o stanju provedbe Plana unaprjeđenja zaštite od požara na području Općine Orehovica za 2015. godinu**

 Prijedlog odluke podnosi Općinski načelnik Franjo Bukal.

 U cilju unaprjeđenja zaštite od požara na području Općine Orehovica Općinsko vijeće Općine Orehovica donijelo je 10. sjednici održanoj 22.12.2014. godine Provedbeni plan unaprjeđenja zaštite od požara za područje Općine Orehovica za 2015. godinu (u daljnjem tekstu: Provedbeni plan).

 Provedbenim planom u 2015. godini planirana je provedba sljedećih organizacijskih, tehničkih i urbanističkih mjera:

**1. Organizacijske mjere**

1.1 Vatrogasne postrojbe

1.1.1 Sukladno izračunu o potrebnom broju vatrogasaca iz Procjene ugroženosti od požara i tehnoloških eksplozija, potrebno je osigurati potreban broj operativnih vatrogasaca, ovisno o području obuhvaćenog požarom (otvoreni prostor, požar čvrstog objekta, požar stambenog objekta).

*Izvršitelj zadatka: DVD Orehovica, DVD Podbrest, DVD Vularija*

*Izvršenje u 2015. godini: Dobrovoljna vatrogasna društva Orehovica, Podbrest i Vularija osigurala su dovoljan broj operativnih vatrogasaca u 2015. godini, te su provela dodatne edukacije (prva pomoć, stjecanje činova, redovna obuka).*

1.1.2 Tijekom razdoblja povećane opasnosti od izbijanja požara (ljetni period) potrebno je osigurati stalno vatrogasno dežurstvo.

*Izvršitelj zadatka: DVD Orehovica, DVD Podbrest, DVD Vularija*

*Izvršenje u 2015. godini: U skladu sa Planom motrenja, čuvanja i ophodnje otvorenog prostora u predžetvenoj i žetvenoj sezoni Općine Orehovica u 2015. godini DVD Orehovica, DVD Podbrest i DVD Vularija osigurali su stalno vatrogasno dežurstvo. Izvješće o istom podnjeli su Općini Orehovica u 2015. godini.*

1.2 Normativni ustroj zaštite od požara

1.2.1 Uskladiti Plan zaštite od požara i tehnoloških eksplozija za Općinu Orehovica.

*Izvršitelj zadatka: Općina Orehovica*

*Izvršenje u 2015. godini: Općinsko je vijeće na svojoj 13. sjednici održanoj 02.09.2015. godine donijelo Odluku o usklađenju Plana zaštite od požara za Općinu Orehovica za 2015. godinu.*

1.2.2 Uskladiti Plan motrenja, čuvanja i ophodnje otvorenog prostora

*Izvršitelj zadatka: Općina Orehovica*

*Izvršenje u 2015. godini: Plan motrenja, čuvanja i ophodnje otvorenog prostora u predžetvenoj i žetvenoj sezoni Općine Orehovica u 2015. godini donio je općinski načelnik 01.04.2015. godine (klasa: 214-02/15-01/01, urbroj: 2109/22-01-15-1).*

**2. Tehničke mjere**

2.1. Vatrogasna oprema i tehnika

Sukladno Procjeni zaštite od požara i tehnoloških eksplozija potrebno je u 2015. godini nabaviti, u skladu s objektivnim fiskalnim mogućnostima, komplet osobne zaštitne opreme za vatrogasce kako bi se postigla minimalna opremljenost za 20 dobrovoljnih vatrogasaca. Prvenstveno treba osigurati komplete za šumske požare, vatrogasne čizme, vatrogasne kombinezone, vatrogasne opasače te kacige za šumske požare. Također, potrebno je osigurati jedno zapovjedno vozilo prikladno za prilike na lokalnom terenu.

*Izvršitelj zadatka: DVD Orehovica, DVD Podbrest, DVD Vularija*

*Izvršenje u 2015. godini: U 2015. godini nabavljen je dio opreme, a dio opreme je dobiven na korištenje iz skladišta Civilne zaštite.*

**3. Urbanističke mjere**

3.1. U postupku donošenja prostorno-planske dokumentacije (prvenstveno provedbene) ovisno o razini prostornih planova obvezno je primijeniti mjere zaštite od požara sukladno važećim propisima.

*Izvršitelj zadatka: DVD Orehovica, DVD Podbrest, DVD Vularija*

*Izvršenje u 2015. godini: Općinsko vijeće usvojilo je II izmjene i dopune Prostornog plana uređenja Općine Orehovica na 12. sjednici 16.06.2015. godine („Službeni glasnik Međimurske županije“ broj 8/15). U istome su primjenjene mjere zaštite od požara sukladno važećim propisima.*

3.2 U naseljima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

*Izvršitelj zadatka: DVD Orehovica, DVD Podbrest, DVD Vularija*

*Izvršenje u 2015. godini: Članovi dobrovoljnih vatrogasnih društava angažirali su se u zimskih mjesecima kod čišćenja snježnih padalina, te kod obilnih kišnih padalina ispumpavanjem i prepumpavanjem vode.*

**4. Organizacijske i administrativne mjere zaštite od požara na otvorenom prostoru**

4.1 Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara.

*Izvršitelj zadatka: Općina Orehovica*

*Izvršenje u 2015. godini: Plan motrenja, čuvanja i ophodnje otvorenog prostora u predžetvenoj i žetvenoj sezoni Općine Orehovica u 2015. godini donio je općinski načelnik 01.04.2015. godine (klasa: 214-02/15-01/01, urbroj: 2109/22-01-15-1.*

4.2 Cisterne i ostale prirodne pričuve vode koje se mogu koristiti za gašenje požara na otvorenom prostoru moraju se redovito čistiti, a prilazni putovi za vatrogasna vozila održavati prohodnima.

Izvršitelj zadatka: Općina Orehovica, fizičke i pravne osobe koje su vlasnici zemljišta na kojem se nalaze pričuve vode za gašenje požara

*Izvršenje u 2015. godini: Općina Orehovica kroz provedbu javnih radova u 2015. godini održavala je javne površine i puteve kako bi osigurala pristup vatrogasnim vozilima.*

4.3. Obvezan je nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar ili omogućiti odnosno olakšati njegovo širenje.

Izvršitelj zadatka: Hrvatske autoceste d.o.o., Hrvatske ceste d.o.o., Županijska uprava za ceste Međimurske županije, Općina Orehovica

*Izvršenje u 2015. godini: Kroz službu ophodnje cesta Hrvatske autoceste d.o.o., Hrvatske ceste d.o.o. Županijska uprava za ceste Međimurske županije osigurali su sigurnosti prometa i sprječili nastajanje i širenje požara na njemu. Općina Orehovica navedenu je mjeru na nerazvrstanim cestama osigurala kroz javne radove.*

 Rasprave nije bilo.

 Predsjedavajući je dao prijedlog Odluke o prihvaćanju izvješća o stanju provedbe Plana unaprjeđenja zaštite od požara na području Općine Orehovica za 2015. godinuna glasovanje.

Odluka o prihvaćanju izvješća o stanju provedbe Plana unaprjeđenja zaštite od požara na području Općine Orehovica za 2015. godinuprihvaćen je jednoglasno.

**Ad.14. Donošenje Odluke o prihvaćanju financijskog izvješća i izvješća o radu za 2015. godinu i Plana rada i financijskog plana za 2016. godinu**

**a) Dobrovoljno vatrogasno društvo Orehovica**

 Dobrovoljno vatrogasno društvo Orehovica na skupštini održanoj 20.02.2016. godine donijelo je financijsko izvješće, izvješće Upravnog odbora i Nadzornog odbora za 2015. godinu te Financijski plan i Plan rada za 2016. godinu. Isto je uputilo Općinskom vijeću na usvajanje temeljem članka 45. stavak 6. Zakona o vatrogastvu ( NN 106/99, 117/01, 36/02, 96/03, 139/04, 38/09, 80/10 ).

 Financijsko izvješće i izvješće Nadzornog i Upravnog odbora za 2015. godinu te Financijski plan i Plan rada za 2016. godinu DVDa Orehovica jednoglasno je usvojeno.

**b) Dobrovoljno vatrogasno društvo Podbrest**

 Dobrovoljno vatrogasno društvo Podbrest na skupštini održanoj 29.01.2016. godine donijelo je financijsko izvješće i izvješće zapovjednika, Upravnog odbora i Nadzornog odbora za 2015. godinu te Financijski plan i Plan rada za 2016. godinu. Isto je uputilo Općinskom vijeću na usvajanje temeljem članka 45. stavak 6. Zakona o vatrogastvu ( NN 106/99, 117/01, 36/02, 96/03, 139/04, 38/09, 80/10 ).

Financijsko izvješće i izvješće zapovjednika, Upravnog odbora i Nadzornog odbora za 2015. godinu te Financijski plan i Plan rada za 2016. godinu DVDa Podbrest jednoglasno je usvojeno.

**c) Dobrovoljno vatrogasno društvo Vularija**

 Dobrovoljno vatrogasno društvo Vularija na skupštini održanoj 12.03.2016. godine donijelo je financijsko izvješće i izvješće Nadzornog i Upravnog odbora za 2015. godinu te Financijski plan i Plan rada za 2016. godinu. Isto je uputilo Općinskom vijeću na usvajanje temeljem članka 45. stavak 6. Zakona o vatrogastvu ( NN 106/99, 117/01, 36/02, 96/03, 139/04, 38/09, 80/10 ).

Financijsko izvješće i izvješće Nadzornog i Upravnog odbora za 2015. godinu te Financijski plan i Plan rada za 2016. godinu DVDa Vularija jednoglasno je usvojeno.

**Ad. 15 Izvješća**

1. **Izvješće općinskog načelnika za razdoblje od 17.12.2015. do 10.03.2016. godine**

 Vijeće romske nacionalne manjine 09.01.2016. godine održalo je 3. sjednicu na kojoj je raspravljalo o planu rada za 2016. godinu, angažmanu oko vraćanja kanti za odvoz komunalnog otpada u Romsko naselje i otpisu duga, rješavanju problematike zbrinjavanja pasa u Romskom naselju te radu za opće dobro temeljem Zakona o socijalnoj skrbi. 13. siječnja 2016. godine općinski načelnik Općine Orehovica predao je predsjedniku Vijeća romske nacionalne manjine Općine Orehovica Darku Balogu stolno računalo MSGW Infinity SP2254 koje je za potrebe rada Vijeća osigurao Ured za ljudska prava i prava nacionalnih manjina. Računalo je preseljeno u stambene kontejnere u romskom naselju u Orehovici, Cvjetna bb, k.č. 3263/3 k.o. Orehovica, koji su nabavljeni za potrebe rada Vijeća i zamjenika načelnika iz reda pripadnika romske nacionalne manjine. O preseljenju IT opreme obaviješten je Ured za ljudska prava i prava nacionalnih manjina koji će obavljati periodičnu terensku provjeru stanja i lokacije dodijeljenog računala. Vijeće trenutno raspolaže sa dva računala.

 Općinski načelnik je 29.01.2016. godine je u krugu GKP Čakom d.o.o. u Čakovcu, prisustvovao svečanoj primopredaji hibridnog kamiona s marke Mitsubishi Fuso Canter /c15 Eco Hibrid s nadogradnjom za prikupljanje otpada. To je treće hibridno vozilo u Čakomovom voznom parku, a koristit će se za prikupljanje miješanog i biorazgradivog komunalnog otpada. Vozilo je vrijedno 737.200,00 kuna, a sa 40 posto sufinancira ga Fond za zaštitu okoliša i energetsku učinkovitost. Kamion je opremljen automatskom identifikacijom odvoza otpada i praćenjem vozila Clean Track. Čakomova iskustva sa ranijim kamionima su dobra, a osobito su zanimljiva s aspekta ekonomičnosti zbog izuzetno male potrošnje goriva.

 Inicijativom općinskog načelnika i direktora GP Stanorad d.o.o. Velimira Mađarića 02.02.2016. godine u općinskoj vijećnici održao se sastanak stanara poslovno-stambene zgrade u ulici Nikole Tesle. Tema sastanka bila je, prije svega, odabir predstavnika stanara koji će omogućiti lakšu komunikaciju i rješavanje problema koji se javljaju pri održavanju zgrade. Također, dogovoreno je sa se utvrde mogućnosti prijave na javne pozive Fonda za zaštitu okoliša i energetsku učinkovitost koji omogućuju sufinanciranje postave termofasade, zamjene krovišta i stolarije. Iako Općina Orehovica u navedenoj zgradi više nema vlasničkih udjela, njeno uređenje od interesa je za lokalnu zajednicu budući da se u istoj, osim stanova, nalaze i ambulanta obiteljske medicine, zubna ambulanta, ljekarna te pošta.

 Temeljem Odluke o stipendiranju studenata Općine Orehovica („Službeni glasnik Međimurske županije“ broj 05/10) te Odluke načelnika Općine Orehovica obroju stipendija i njihovom mjesečnom iznosu za ak. godinu 2015/16., Općinski načelnik Općine Orehovica raspisao je natječaj za dodjelu 2 stipendije u ak. godini 2015/16. Natječaj je objavljen na oglasnoj ploči te web stranici Općine Orehovica. Ukupno je do isteka roka za podnošenje prijava 28.01.2016. pristigla 1 prijava. Komisija za stipendije je na svojoj sjednici održanoj 02.02.2016. godine razmotrila zaprimljenu prijavu Marina Polgara iz Orehovice, studenta preddiplomskog sveučilišnog studija Elektrotehnika i informacija tehnologija i Računarstvo Fakulteta elektrotehnike i računarstva Sveučilišta u Zagrebu te zaključila kako ista udovoljava uvjetima natječaja. Sa Marinom Polgarom općinski je načelnik sklopio ugovor o stipendiranju 17.02.2016. godine. Ugovorom je za navedenu stipendiju osigurano 500,00 kuna mjesečno, dok postoje uvjeti za isplatu.

 Općina Orehovica 2015. godine naručila je izradu glavnog projekta za uspostavu javne rasvjete u Školskoj ulici u Orehovici. Projekt je izradio Bitel d.o.o. iz Kotoribe, prema ponudi u iznosu od 9.337,50 kuna. Za projekt je ishođena građevinska dozvola. Prema troškovniku iz projekta proveden je postupak nabave bagatelne vrijednosti za radove i materijal potrebnih na uspostavi javne rasvjete u spomenutoj ulici. Na pregovaranje su bila pozvana 3 subjekta od kojih su dva dostavila ponude. Po otvaranju ponuda, jedna je morala biti isključena jer je sadržavala potvrdu Porezne uprave da postoji dug na ime javnih davanja. Kao jedina ponuda koja je udovoljavala uvjetima Poziva prihvaćena je ponuda Kabelmonta d.o.o. iz Domašinca u vrijednosti od 160.110,50 kuna sa PDVom.

Veselo je bilo dana 09. veljače 2016. u općinskoj zgradi u Orehovici kad su djelatnike Općine uz pjesmu i ples posjetile maškare iz Doma za psihički bolesne odrasle osobe Orehovica. Već tradicionalnom povorkom dolaze na druženje i predstavljanje svoje maske za svoj trud i odlične maske vesele maškare, njih tridesetak, počašćene su krafnama i sokom.

 U izvještajnom razdoblju LAG Mura-Drava održao je nekoliko sastanaka. 09.02.2016. održana je radionica na temu definiranja ciljeva, prioriteta i mjera u Strategiji LAGa Mura-Drava na području infrastrukture, poljoprivrede, turizma i gospodarstva te u društveno-civilnom sektoru. 08. ožujka 2016. godine održan je sastanak vezan za raspodjelu sredstava i kriterija za odabir projekata unutar podmjere 19.2. za natječaje koje će raspisivati LAG. 10.03.2016. u prostorijama LAGa održano je predavanje Savjetodavne službe na temu šumarstva. Program predavanja je obuhvatio teme općenito o privatnim šumama i radovi sječe u šumama šumoposjednika (dozvole za sječu), upisnik šumoposjednika, mogućnosti ostvarivanja prava na subvencije u privatnim šumama, mjere Ruralnog razvoja u šumarstvu, održavanje šumskih prometnica u privatnim šumama, višestruka skladnost i izravna plaćanja u 2016. godini. Za 17.03.2016. planirana je skupština ECTS Regije Mura, čiji je član odnedavno i Općina Orehovica.

 U svrhu dogovora o aktivnostima potencijalnih projekata prekogranične suradnje općinski je načelnik 11.02.2016. godine u Lendavi održao sastanak sa županom Občine Črenšovci Antonom Tornarom te direktoricom društva Misija S\* Agatom Sardelić. Sa istima je Općina Orehovica već provela prekogranični projekt akronima ROKIC:“DROM“. Novim projektom iznaći će se rješenje za gradnju kulturnog centra u Romskom naselju Orehovica, što zapravo predstavlja kvalitetan i logični nastavak uspješno provedenog projekta ROKIC:“DROM“.

Dom zdravlja Čakovec, odnosno medicinska sestra Đurđica Radotić, provela je 16.02.2016. akciju besplatnog mjerenja šećera u krvi. Za akciju je Općina Orehovica ustupila na korištenje aulu Društvenog doma u Vulariji. Nadalje, u Društvenom domu u Orehovici 23.02.2016. godine u organizaciji Gradskog društva Crvenog križa Čakovec i Općine Orehovica provedeno je dobrovoljno darivanje krvi. Akciji darivanja krvi pristupile su ukupno 32 osobe od čega je krv darovalo njih 30, a 2 su odbijene. Za sve darivatelje osigurana je okrjepa koju su organizirale Nada Dreven i Marija Ružić.

 16.02.2016. održana je 14. sjednica kolegija gradonačelnika i načelnika u Međimurskoj županiji. Teme sjednice bile su: izvješće o provedbi projekta integracije i inkluzije djece s teškoćama u razvoju u predškolskom odgoju u 2015. godini, provedba DDD mjera u razdoblju 2011. do 2015. godine, informacije o mogućnostima financiranja projekata iz programa Europa za građane, predstavljanje Deklaracije o suradnji gradova i organizacija civilnog društva u RH, predstavljanje kontakt točke Intrreg V-A Programa suradnje Mađarska – Hrvatska 2014.-2020. u Čakovcu te provedba komasacije poljoprivrednog zemljišta.

 Na temelju članka 29. i 30. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15), Zapisnika o pregledu i ocjeni prijava po javnom pozivu korisnicima proračuna Općine Orehovica za dostavu prijava za financijske potpore projektima i programima za 2016. godinu nadležnog povjerenstva od 19.11.2015., te Odluke općinskog načelnika o programima i projektima kojima su odobrena financijska sredstva za 2016. godinu od 01.12.2015. godine 17.02.2016. godine predsjednici udruga sklopili su ugovore o financiranju programa. Sredstva su osigurana za sljedeće udruge i programe:

|  |  |  |  |
| --- | --- | --- | --- |
| **Redni broj**  | **Naziv prijavitelja**  | **Naziv programa / projekta** | **Ukupni iznos odobrenih sredstava**  |
| 1 | Orehovica Wireless - Udruga korisnika bežićnih sustava Općine Orehovica | HotSpot | 15.000,00 |
| 2 | KUD Fijolica Orehovica | Orehijada | 10.000,00 |
| 3 | Udruga Sport za sve Orehovica | Unapređenje satova redovite sportske rekreacije | 2.000,00 |
| 4 | Udruga žena „Brest“ Podbrest | Godišnje izložbe | 2.000,00 |
| 5 | NK Croatia Orehovica | Sportska edukacija mladih | 10.000,00 |
| 6 | NK Budućnost Podbrest | Sudjelovanje na sportskim natjecanjima | 7.000,00 |
| 7 | Udruga žena Karanfil | Pokrenimo se | 1.125,00 |
| 8 | Udruga slijepih Međimurske županije  | Društveni kapital zajednice | 1.000,00 |

 Nakon nekoliko održanih sastanaka svih uključenih strana započinje se sa rekonstrukcijom rotora u Orehovici. Osim rekonstrukcije sam prometnice – križanja Ulice Zrinskih (LC 20037) i Nikole Tesle (ŽC 2022), usporedno će se izvoditi radovi na izgradnji sustava sanitarne i oborinske odvodnje.

Investitor rekonstrukcije prometnice je Županijska uprava za ceste Međimurske županije, a projekt će financirati zajedno sa Općinom Orehovica prema sljedećem omjeru:

Općina Orehovica 53.196,40 kn (50% pješačko biciklističke staze)

Županijska uprava za ceste 640.000,00 kn (100% prometnice i 50% pješačko biciklističke staze)

**Ukupno 693.196,40 kn**

Investitor izgradnje sustava sanitarne odvodnje su Međimurske vode d.o.o., a projekt će financirati Hrvatske vode zajedno sa Općinom Orehovica prema sljedećem omjeru:

Općina Orehovica 13.162,50 kn

Općina Orehovica iz naknade za razvoj 71.000,00 kn

Hrvatske vode 280.000,00 kn

**Ukupno 364.162,50 kn**

Investitor izgradnje sustava oborinske odvodne je Općina Orehovica, a projekt će financirati zajedno sa Županijskom upravom za ceste prema sljedećem omjeru:

Općina Orehovica 195.226,60 kn (50%)

Županijska uprava za ceste 195.226,59 kn (50%)

**Ukupno 390.453,19 kn**

Općina Orehovica preuzela je ukupno 332.585,50 kn obaveze za opisane radove. Sve tri grupe radova izvodi Pavlic-asfalt-beton iz Goričana.

 Temeljem postignutog dogovora sa Upravom groblja na groblju Podbrest, Općina Orehovica započela je sa rekonstrukcijom kompletne ograde groblja te postavom tlakovaca na navedenom groblju. Pročelje ogra

de biti će zidano sa fasadom, dok će ostatak ograde biti industrijski, visine 1,60 m. Ukupna vrijednost radova procijenjena je u visini od 535.000,00 kn. U 1. fazi predviđena je izgradnja zidanog pročelja ograde sa fasadom te postava tlakovaca i rubnika. Vrijednost 1. faze iznosi cca 300.000,00 kn, od čega je 235.000,00 kn predviđeno za radove i materijal za izradu pročelja ograde, osim tlakovaca koje će nabaviti Općina Orehovica i za to izdvojiti 67.000,00 kn za 850,00 m2 tlakovaca i 550,00 m rubnika. Općina Orehovica projekt provodi samostalno, bez sufinanciranja, budući da u ovom trenutku ne postoje otvoreni natječaji i javni pozivi na koje bi se mogla kandidirati navedena investicija. Sredstva će biti osigurana od prihoda od groblja te dijela prihoda od komunalnog doprinosa. Ovom prilikom Općina Orehovica je putem medija pozvala sve korisnike grobnih mjesta koji do sada nisu podmirili dug na ime grobne naknade da isto učine u najkraćem mogućem roku, budući da ukupni dug korisnika iznosi cca 50.000,00 kuna, a okončane situacije i računi izvođača za materijal i radove na groblju brzo će stići na naplatu. Također, na groblju Podbrest primjetno je da je u grobnom očevidniku ostao velik broj grobnih mjesta koja nemaju upisanog korisnika, ujedno i obveznika grobne naknade. S obzirom da je upis morao biti obavljen do konca 2005. godine, jasno je da su istekli svi razumni rokovi da se korisnici sami jave i zaduže grobno mjesto koje koriste i redovno posjećuju. Općina Orehovica stoga je dodatno obavjestila sve korisnike grobnih mjesta koji nisu regulirali svoj status upisom u grobni očevidnik i koji nisu zaduženi za grobnu naknadu da Općina Orehovica može slobodno raspolagati svim neupisanim grobnim mjestima, bez obzira na postavljene građevine na istima. Stoga se navedenim korisnicima dao posljednji rok do 30.04.2016. godine da u Jedinstvenom upravnom odjelu Općine Orehovica svakog radnog dana od 07.00 do 15.00 sati upišu svoje grobno mjesto i reguliraju svoje obveze nastale iz korištenja istog.

 25.02.2016. godine Ured državne uprave u Međimurskoj županiji te Međimurske vode d.o.o. u Domu kulture u Podbrestu održali su javnu prezentaciju III faze izgradnje magistralnog vodovoda. Na prezentaciju su bili pozvani vlasnici parcela preko kojih se planira postavljanje infrastrukture.

 Savjetodavna služba, Podružnica Međimurske županije, u organizaciji sa Općinom Orehovica 25.02.2016. godine održala je u prostorijama sportsko-vatrogasnog objekta u Orehovici stručno predavanje za poljoprivrednike na teme: rezultati i preporuke projekta istraživanja plodnosti tla na području središnjeg Međimurja u 2014., mogućnosti i ograničenja suzbijanja korova u kukuruzu uz zone zaštite vodocrpilišta, te višestruka sukladnost u poljoprivredi.

 Stožer zaštite i spašavanja Međimurske županije održao je 29.02.2016. svečanu sjednicu kojoj je nazočio zamjenik Općinskog načelnika Željko Martinec, ujedno i predsjednik Stožera civilne zaštite Općine Orehovica.

 Odbor za društvene djelatnosti i socijalnu skrb Općine Orehovica održao je 29.02.2016. sjednicu na kojoj je raspravljao o pozivu Hrvatskog zavoda za zapošljavanje na provedbu javnog rada Pomoć u zajednici. Programom je predviđeno da se zaposle osobe koje bi starijim i nemoćnim osobama pružale pomoć sljedećeg sadržaja: dostava namirnica, pomoć u pripremi obroka u kućanstvima korisnika, organiziranje prehrane, održavanje čistoće stambenog prostora, pomoć pri oblačenju i svlačenju, briga o higijeni i osobnom izgledu, pomoć u socijalnoj integraciji, posredovanje u ostvarivanju raznih prava (dostava lijekova, plaćanje računa, dostava pomagala i sl.), pružanje psihosocijalne podrške korisnicima kroz razgovore i druženje, pratnja i pomoć u različitim socijalnim aktivnostima. Nakon rasprave Odbor je zaključio da postoji nekoliko važnih problema:

1. Nesklonost starijih stanovnika za puštanje stranih osoba u kuću.
2. Nesklonost obitelji potrebitih stanovnika da članovima njihovih obitelji dolaze druge osobe skrbiti o njima.
3. Nepripremljenost do sada prijavljenih kandidata za javne radove za obavljanje ovih vrsta poslova.
4. Osobe koje bi obavljale posao morale bi biti barem minimalno educirane za skrb o starijim osobama.
5. Općina je odgovorna za potencijalnu štetu koju mogu učiniti zaposlenici na javnim radovima (krađe, oštećenje stvari i sl.).

Odbor stoga predlaže da se u ovom trenutku ne krene sa ovim javnim radovima jer Općina nema adekvatne kandidate za taj posao, niti pak odbor raspolaže podacima o potencijalnim korisnicima usluga. Nadalje, predlaže se priprema za sljedeći poziv Hrvatskog zavoda za zapošljavanje za provedbu ovakvih radova na način da se organiziraju edukacije za potencijalne korisnike usluga i potencijalne zaposlenike kojima je također potrebno organizirati potrebnu edukaciju. U međuvremenu, kao kandidatkinje za navedene posao javile su se dvije mlade nezaposlene medicinske sestre iz Romskog naselja koje će osmisliti program za stanovnike svog naselja unutar opisanih usluga (mjerenje tlaka, šećera, pomoć pri nabavi lijekova, odlazak liječniku i sl.).

 U zadnjem izvješću općinskog načelnika izvješteno je problematici glede otuđenja prometnih znakova, radi kojeg je došlo do prometne nesreće na križanju ulice A.G. Matoša i Frankopanske ulice u Orehovici. Zbog činjenice da nije bilo znaka, Općina Orehovica kažnjena je za prekršaj sa 5.000,00 kn, odnosno općinski načelnik sa 1.500,00 kn. Kaznu ni Općina ni načelnik nisu platili već je izjavljena žalba protiv obveznog prekršajnog naloga. Stoga je na Prekršajnom sudu u Čakovcu 01.03.2016. godine održano ročište, a ishod istog još nije poznat. Vandalizam je nastavljen, znakovi se i nadalje oštećuju o čemu se redovno obavještava policija, ali bez rezultata. Također, policija je obaviještena i o oštećenjima koja su primjećena na sportsko-vatrogasnom objektu u Orehovici u vidu oštećenja fasade, elektroinstalacija i plinskog ormarića. Nastala šteta procjenjuje se na 6.187,50 kn.

 Hrvatski zavod za zapošljavanje uputio je 02.03.2016. godine poziv jedinicama lokalne samouprave da se uključe u program javnog rada namijenjen zbrinjavanju napuštenih pasa. Također, udruga ZEU Prijatelji životinja i prirode uputila je dopis kojim se od općina traži da se očituju kojim iznosom su spremne financijski pomoći zbrinjavanje napuštenih pasa. Općina Orehovica očitovala se da će u 2016. godini za pomoć u zbrinjavanju nezbrinutih pasa u romskim naseljima osigurati ukupno 8.000,00 kuna, i to 4.000,00 kuna do 04.04.2016. godine, te sljedećih 4.000,00 do 30.06.2016. godine. Nadalje, Općina Orehovica je suglasna sa predloženim programom Javnog rada  - Zbrinjavanje pasa u romskim naseljima. S time u svezi, HZZZu i navedenoj udruzi dostavila je popis pasa u Romskom naselju Orehovica te popis potencijalnih zaposlenika na opisanom javnom radu. Popise je načinio predsjednik Vijeća romske nacionalne manjine Općine Orehovica Darko Balog. Prema istima u Romskom naselju Orehovica nalazi se ukupno 131 pas od kojeg broja 82 psa žele zadržati njihovi vlasnici dok za njih 49 postoji potreba zbrinjavanja.

 Župan Međimurske županije Matija Posavec sazvao je 03.03.2016. sastanak o prekograničnoj suradnji na kojem su prisutni informirani o trenutno i uskoro dostupnim mogućnostima ugovaranja. Također, sve su jedinice upućene da bilo kakvu pomoć u vezi sa ugovaranjem i provedbom projekta mogu zatražiti u REDEI, a da će uskoro Međimurska županija imati slobodne prostore i IT opremu koju će moći koristiti voditelji projekata. Sastanku je nazočio općinski načelnik i vježbenica Maja Martinec.

 Udruga općina u Republici Hrvatskoj održala je 05.02.2016. godine sjednicu Upravnog odbora te 04.03.2016. Skupštinu. Na oba događaja sudjelovao je općinski načelnik Franjo Bukal.

 07.03.2016. godine održan je javni uvid u projekt rekonstrukcije školske sportske dvorane pri OŠ Orehovica na koji se odazvao općinski načelnik koji je izjavio da nema primjedbi na isti.

 Temeljem članka 17. Zakona o održivom gospodarenju otpadom Općina Orehovica i Ingolab d.o.o. sklopili su ugovor o izradi istog za razdoblje 2016.-2022., budući da je prijašnji plan Općine Orehovica bio izrađen za razdoblje od 2008. do 2015. godine te je istekao. Na temu izrade sa izrađivačima je održan informativni sastanak 09.03.2016. godine. Vrijednost naručene usluge iznosi 18.812,50 kuna.

 U svrhu nabave štandova za Orehijadu koja će se ove godine održati 23.04.2016. godine Općina Orehovica dogovorila je u Općini Nedelišće posudbu 25 štandova.

 15.02.2016. godine Općina Orehovica primila je nalaz sudskog vještaka u predmetu sukcesije sa Općinom Mala Subotica, odnosno naplate sredstava primljenih od prodaje stanova u vlasništvu bivše Općine Čakovec. Nalazom je utvrđeno da Općina Orehovica kao tužitelj na dan 20.07.2010. godine potražuje 598.347,74 kn glavnice, te 597.451,99 kn kamata, odnosno ukupno 1.195.799,74 kn. Općina Orehovica uputila je ispravak jedne stavke, budući da je konstatirano da je Općina Mala Subotica jednom prilikom Općini Orehovica uplatila 900,58 kn glavnice i 366,05 kn kamata, a nije zabilježeno da je Općina Orehovica istu sumu vratila na račun Općine Mala Subotica. Općina Mala Subotica također je dala odgovor na izrađeni nalaz i iznijela nekoliko primjedaba: nalaz nije izrađen u skladu sa pravilima knjigovodstveno –financijske struke, predmet raspravljanja može biti samo utvrđivanje visine sredstava koja pripadaju tužitelju nakon donošenja odluke Komisije 03.02.2011. i ništa drugo, raspodjela sredstava od prodaje stanova na kojima postoji stanarsko pravo nije izrađena u skladu sa Zakonom o prodaji stanova na kojima postoji stanarsko pravo, izračun kamata je suvišan jer sud nije naložio ovu radnju, obračun kamata je rađen od dana kad je kupac uplatio sredstva banci, a ne od dana kad je banka sredstva uplatila na račun Općine Mala Subotica, te da nije uvažen zastarni rok od 5 godina. Također, tuženik je primjetio da nije evidentiran već navedeni povrat Općine Orehovica na račun tuženika. Tuženik je predložio saslušanje svjedoka Višnje Gregić-Biondić, predsjednice arbitražnog vijeća Komisije Vlade RH za rješavanje o pravima općina, gradova i županija te da se načinjeni nalaz izmjeni i dopuni, odnosno da se načini novi i to po vještaku ekonomske struke, a ne agronomske struke kao što je to bio vještak koji je sačinio sporni nalaz.

 Općina Orehovica je Hrvatskoj vatrogasnoj zajednici uputila prijedlog za dodjelu državnog odlikovanja predsjedniku DVD Vularija Zlatku Orsagu. Prijedlog se podnosi za područje zaštite od požara, dobrovoljnog i humanog rada i napretka vatrogastva kako u Međimurskoj županiji tako i na području Hrvatske, a utemeljenog nizom činjenica iz života i rada imenovanog kojima je  doprinosio:

* izgradnji, osposobljavanju, stručno - tehničkom ekipiranju i neposrednom provođenju operativnih i drugih mjera sustava zaštite od požara čime je stvarao, osim povjerenja sigurnosti i blagostanje naroda u 40 godišnjem dobrovoljnom radu vatrogasne službe;
* kao predstavnik (sudac) na mnogim vatrogasnim natjecanjima u Hrvatskoj, ali i CTIF natjecanjima diljem Europe;
* obnašanjem funkcija na županijskog razini dugi niz godina od zamjenika zapovjednika do predsjednika Vatrogasne zajednice Međimurske županije, a što je okrunjeno počasnim zvanjem predsjednika Vatrogasne zajednice Međimurske županije;
* svojim znanjem, zalaganjem, ali ponajviše upornošću obučio je mnoge mlade vatrogasce vatrogasnom pozivu i službi;
* obrani samostalnosti Republike Hrvatske – kao hrvatski branitelj iz Domovinskog rata, te kao vatrogasni operativac u Međimurju tijekom Domovinskog rata;
* sveopćem razvoju rodne sredine: kao prvi načelnik Općine Orehovica koji je svoju dužnost obavljao volonterski od 1997. do 2001. godine, dugi niz obavljao je dužnost predsjednika Vijeća mjesnog odbora Vularija, a trenutno obavlja dužnost zamjenika Općinskog vijeća Općine Orehovica,
* ustrojstvo vatrogasne organizacije Međimurske županije – ustroj prve u Hrvatskoj županijske vatrogasne zajednice, te Vatrogasne zajednice područja i općina.

 Neposrednim uvidom na k.č. 1180, 1181, 1183, 1184 i 1185 k.o. Podbrest utvrđeno je da se na navedenim česticama koje se nalaze na području Općine Orehovica, deponira veća količina građevinskog otpada, u suprotnosti sa Zakonom o održivom gospodarenju otpadom („Narodne novine“ broj 94/13) i Prostornim planom uređenja Općine Orehovica („Službeni glasnik Međimurske županije“ broj 04/06, 04/13 i 08/15). Na vozilima koja su dovozila otpad vidljiva je oznaka obrta Pavlic-asfalt-beton, dok je u katastru kao posjednik čestica na koje se dovozi otpad upisan Zvonimir Pavlic iz Goričana, Dravska 18, vlasnik obrta. Stoga je Općina Orehovica pisanim putem, a prije izricanja rješenja iz članka 36. st. 3. citiranog Zakona o održivom gospodarenju otpadom, istima uputila opomenu uz poziv da prekinu daljnji dovoz otpada na navedene čestice te da već dovezeni otpad zbrinu u skladu sa pozitivnim pravnim propisima. Pavlic-asfalt-beton pisanim se putem očitovao da će zbrinuti dovezeni otpad.

 U izvještajnom razdoblju u Jedinstvenom upravnom odjelu obavljen je redovni nadzor Hrvatskog zavoda za mirovinsko osiguranje u vezi plaćanja obveznih doprinosa za razdoblje od 2005. godine te nadzor Državnog arhiva za Međimurje u vezi zaštite arhivskog i registraturnog gradiva.

 Općina Orehovica je 09.02.2016. Međimurskoj županiji , temeljem izvješća o broju korisnika iz socijalne skrbi nadležnog Centra za socijalnu skrb Čakovec za razdoblje do 31.01.2016., uputila zahtjev za isplatom navedenih sredstava za 99 korisnika po 850,00 kn po korisniku, odnosno ukupno 84.150,00 kn.

 Još 2008. godine Općina Orehovica objavila je javni natječaj za prodaju građevinskog zemljišta u k.o. Podbrest, kat.čest. 3989/49. Općinski načelnik Općine Orehovica odlukom od 31.12.2015. godine utvrdio je sastav Povjerenstva za prodaju nekretnina u vlasništvu Općine Orehovica- Dravska ulica, Podbrest. Povjerenstvo za prodaju nekretnina u vlasništvu Općine Orehovica - Dravska ulica, Podbrest prema prethodno zaprimljenom usmenom očitovanju o sudjelovanju na javnoj licitaciji Vedrana Strnada i Marije Janušuć Strnad održalo je javnu licitaciju dana 08.01.2016. godine s početkom u 12.00 sati u prostorijama Općine Orehovica. Na provedenoj javnoj licitaciji Povjerenstvo je utvrdilo da je ponuda Vedrana Strnada, V. Nazora 28, Podbrest, i Marije Janušić Strnad, V. Nazora 28, Podbrest, u iznosu od 30,00 kn/m² utvrđena je kao najpovoljnija ponuda za kupnju predmetnog građevinskog zemljišta. Ukupna kupoprodajna cijena iznosi 120.330,00 kn koju će kupci isplatiti u 12 rata.

U izvještajnom razdoblju održane su sljedeće skupštine udruga:

* 09.01.2016. NK Budućnost
* 29.01.2016. DVD Podbrest
* 30.01.2016. NK Croatia
* 13.02.2016. KUD Fijolica
* 14.02.2016. Wireless Orehovica
* 20.02.2016. DVD Orehovica
* 26.02.2016. Zrinska garda
* 12.03.2016. DVD Vularija

 Od 17.12.2015. do 10.03.2016. godine obavljena su sljedeća službena putovanja:

1. 21.12.2015. – Franjo Bukal, Zagreb, radni sastanak pri Ministarstvu regionalnog razvoja i fondova Europske unije
2. 05.02.2016. – Franjo Bukal, Zagreb, sjednica Upravnog odbora Udruge općina u RH
3. 11.02.2016. – Franjo Bukal, Lendava, sastanak u Misiji S\* radi dogovora o prekograničnoj suradnji
4. 18.02.2016. – Mirjana Sečan, Črenšovci, preuzimanje projektne dokumentacije za Društveni dom u Kamencima

 Franjo Bukal svom je izvješću dodao da je na groblju Podbrest započeto sa postavom tlakovaca i izgradnjom pročelja groblja. 18.03.2016. godine započinju radovi na izgradnji rotora i oborinske i fekalne kanalizacije. Radovi su trebali započeti 17.03.2016. godine ali nadzor nije mogao prisustvovati početku radova pa su odgođeni za jedan dan. Sav nadzor provodi Rescon d.o.o., radove Pavlic-asalt-beton. Investicija je vrijedna cca 1.200.000,00 kn. Potrebno je iznaći rješenje za preusmjeravanje šleperskog prometa koji se zasigurno neće moći odvijati kroz Orehovicu, već će biti najvjerojatnije preusmjeren kod hidrocentrale. Općina Orehovica će po raspisanom pozivu za Program održivog razvoja lokalne zajednice u 2016. godini Ministarstava regionalnog razvoja i fondova EU pokušati osigurati dio sredstva za koja je preuzela ugovorne obveze. Po istom pozivu pokušati će se osigurati i dio sredstava za uspostavu javne rasvjete u Školskoj ulici u Orehovici, ukupne vrijednosti cca 211.000,00 kn. Nadalje je rekao da je Vlada donijela privremeni proračun prema kojem se Općini Orehovica isplaćuju sredstva prema stanju iz listopada 2015. godine, što je veći prihod od istog naslova nego godinu prije. Ove godine će porezna uprava u kolovozu načiniti kompletan izračun povrata poreza te u tri dana skinuti sva potrebna sredstva, a ne kao do sada kada je povrat trajao mjesecima. Najesen kreću radovi na izgradnji 3. faze magistralnog vodovoda, o čemu su vlasnici parcela preko kojih prolazi infrastruktura bili obaviješteni na informativnom sastanku koji je organizirao Ured državne uprave sa Međimurskim vodama d.o.o. Izgradnji se pristupilo radi osiguranja kvalitetnije usluge budući da stara mreža ima pritisak 4,2 bara, a nekakvi optimum je 8 bara.

 Željko Martinec pitao je tko regulira vremensko razdoblje uključivanja i gašenja javne rasvjete. Franjo Bukal rekao je da se isto regulira po dva sustava, starom i novom, a da će se sve regulirati kada se provede postupak zamjene postojećih svjetiljki onima iz ekološke javne rasvjete za što Općina Orehovica posjeduje izrađene i odobrene projekte.

**b. Izvješće o oslobođenjima od plaćanja komunalnog doprinosa od 01.01.2015. do 31.12.2015. godine**

 Temeljem članka 6. st. 1. Odluke o komunalnom doprinosu Općine Orehovica („Službeni glasnik Međimurske županije“ broj 9/11, 7/12, 4/13 i 17/15) u razdoblju od 01.01.2015. do 31.12.2015. godine Općinski načelnik Općine Orehovica oslobodio je od plaćanja komunalnog doprinosa sljedeće investitore – hrvatske branitelje i članove obitelji umrlih hrvatskih branitelja u postupcima ozakonjenja nezakonito izgrađenih zgrada u ukupnom iznosu od 108.175,36 kuna:

|  |  |  |
| --- | --- | --- |
| **R.br.** | **Prezime i ime** | **Iznos oslobođenja (kn)** |
| 1. | Bajkovec Miljenko | 8.175,80 |
| 2. | Branović Damir | 7.951,40 |
| 3. | Bukal Ivan | 2.597,98 |
| 4. | Črep Zlatko | 7.859,98 |
| 5. | Čurila Ivan | 8.377,80 |
| 6. | Hlapčić Vinko | 5.371,20 |
| 7. | Juras Dragutin | 10.956,40 |
| 8. | Lončarić Christian | 7.260,82 |
| 10. | Maček Josip | 4.946,72 |
| 11. | Piknjač Ivan | 2.004,08 |
| 12. | Pužaj Ivan | 25.175,74 |
| 13. | Štefičar Dijana | 8.944,40 |
| 14. | Vlašić Zvjezdana | 8.553,04 |
| **UKUPNO** | **108.175,36** |

 Temeljem članka 6. st. 2. Odluke o komunalnom doprinosu Općine Orehovica („Službeni glasnik Međimurske županije“ broj 9/11, 7/12, 4/13 i 17/15) u razdoblju od 01.01.2015. do 31.12.2015. godine Općinski načelnik Općine Orehovica Općinski načelnik Općine Orehovica odlukom je oslobodio od plaćanja komunalnog doprinosa sljedeće investitore u ukupnom iznosu od 3.266,80 kuna:

|  |  |  |
| --- | --- | --- |
| **R.br.** | **Prezime i ime** | **Iznos oslobođenja (kn)** |
| 1. | ŠRD Diver | 3.266,80 |

Franjo Bukal osvrnuo se na 108.175,36 kuna oslobođenja komunalnog doprinosa za hrvatske branitelje i rekao da je ta odluka Vijeća možda bila ishitrena, ali da se neće ni mijenjati ni ukidati kako se ne bi nekoga zakidalo u njegovim pravima u odnosu na ostale koji su to pravo već iskoristili. Oslobođenja su priznata svim braniteljima, bez obzira na broj dana provedenih u ratu.

**Ad 16. Zamolbe**

**Marijan Čerjavić**

 Općina Orehovica zaprimila je nekoliko zahtjeva za iznalaženje mogućnosti za stambeno zbrinjavanje hrvatskog branitelja Marijana Čerjavića koji je zbog neplaćanja kredita međimurskoj, odnosno Privrednoj banci d.d., ostao bez kuće. Banka traži od njega da se skoro iseli iz kuće jer je našla kupca za istu. S obzirom na zakonsku obvezu Općine Orehovica da hrvatskim braniteljima osigura zemljište i komunalne priključke za stambeno zbrinjavanje, Franjo Bukal pozvao je sve vijećnike da dostave informaciju o mogućim rješenjima za smještaj Marijana Čerjavića. Postoji već prijedlog za kupnju kuće u Podbrestu vrijednosti cca 20.000,00 € od kojih Općina Orehovica može osigurati sredstva vrijednosti jednog prosječnog gradilišta, ili pak kuće u Orehovici čiji su vlasnici smješteni u udomiteljske obitelji i koju prodaje Centar za socijalnu skrb. Udruga dargovoljaca i veterana Domovinskog rata Republike Hrvatske, Podružnica Međimurske županije i Udruga branitelja liječenih od PTSP-a Međimurske županije obećali su svojim radom i nabavom građevinskog materijala pomoći svome članu.

**Ad 17. Stanje sigurnosti za prosinac 2015. godine, siječanj i veljaču 2016. godine**

Policijska uprava međimurska u prosincu 2015. godine, siječnju i veljači 2016.godine na području Općine Orehovica zabilježila je ukupno 4 teške krađe i 1 krađu, 3 prometne nesreće sa materijalnom štetom, 3 prekršaja iz Zakona o zaštiti od nasilja u obitelji te 1 prekršaj iz Zakona o prekršajima iz javnog reda i mira. Stanje sigurnosti ocjenjeno je dobrim u sva tri mjeseca. Posebno je naglašeno da policija svakodnevno obilazi područje Općine zbog učestalog skupljanja mladeži oko škole u večernjim satima i radi oštećivanja imovine.

**Ad 18. Razno**

 Franjo Bukal rekao je da je Međimurje-plin d.o.o. dostavio svim općinama zahtjev za imenovanje kandidata za članaNadzornog odbora društva. Općina Orehovica se sa Općinom Donjii Kraljevec, Goričan i Mala Subotica nalazi u 4. skupini. Prema dogovoru, svake 4 godine izmjenjuje se jedna općina sa svojim kandidatom. Ove godine na redu je Općina Goričan koja predlaže Josipa Ribića. Načelnik je predložio da se podrži navedeni kandidat. Nakon isteka njegovog mandata na redu je Općina Orehovica.

 Objavljeni su nalazi Državne revizije o učinkovitom upravljanju nekretninama. Prema istima Općina Orehovica jedna je od 6 od ukupno 428 općina u kojima je stanje upravljanja nekretninama ocjenjeno zadovoljavajućim.

 Branko Sušec prisutne je pozvao da se odazovu 3. Orehijadi koja će se održati 23.04.2016. godine. Također je rekao da se razmisli o mogućnosti bratimljenja sa Općinom Velika Kopanica, sa kojom se surađuje duži niz godina na kulturno-stvaralačkoj razini. Bratimljenje je također mogućnost za dobivanje više sredstava u pojedinim natječajima.

 Franjo Bukal rekao je kako će se za Općinu Orehovica uskoro otvoriti mogućnosti kandidiranja projekata na natječaje Europske unije, a da će se isto jako teško provesti, odnosno nemoguće, uz sadašnje ljudske kapacitete. Općine koje misle ozbiljno nastupati na takvim natječajima imaju zaposlenu osobu koja radi samo na projektima.

 Na kraju Franjo Bukal zamolio je predsjednike vijeća mjesnih odbora da što prije odrede cijene korištenja poslovnih prostora kako bi se o istome na sljedećoj sjednici mogla donijeti odluka.

Završeno u 19.52

Zapisnik vodila

Mirjana Sečan

 **Predsjednik Općinskog vijeća Općine Orehovica**

 Branko Sušec